Asetenam Nsɛm: Meyɛ Ɔsotifo De, Nanso Mekyerɛkyerɛ Afoforo | Walter Markin\nKENKAN WƆ Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Dangme Danish Digor Douala Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMeyɛ Ɔsotifo De, Nanso Mekyerɛkyerɛ Afoforo\nWalter Markin Anom Nsɛm\nMebɔɔ asu afe 1941 bere a na madi mfe 12. Nanso, afe 1946 ansa na merete nokware a ɛwɔ Bible mu no ase paa. Ɛyɛɛ dɛn na ɛbaa saa? Ma menka m’asetenam nsɛm nkyerɛ wo.\nM’AWOFO tu fii Tbilisi, Georgia, afe 1910 mfe no mu kɔɔ Canada. Wɔkɔtenaa ofie ketewaa bi mu. Ná ofie no si afuw bi mu wɔ sare so. Ɛhɔ bɛn Pelly, Saskatchewan, wɔ Canada atɔe fam. Wɔwoo me afe 1928. M’awofo mma baasia no, me na na meyɛ kaakyire. Me papa wu akyi asram nsia na wɔwoo me. Me maame nso wui bere a na meda so ara yɛ abadomaa. Ankyɛ koraa na me nuabea panyin paa, Lucy, wui bere a na wadi mfe 17. Ɛno akyi no, me wɔfa Nick bɛfaa me ne me nuanom kɔhwɛɛ yɛn.\nBere a na meyɛ akokoaa no, da koro m’abusuafo no hui sɛ meretwe mpɔnkɔ a wɔwɔ yɛn afuw mu no baako a ɔyɛ pɔnkɔnini dua. Ehu kaa wɔn, efisɛ wohui sɛ anhwɛ a na ɔpɔnkɔ no atu ne nan awɔ me. Enti wɔteɛteɛɛm sɛ minnyae nea mereyɛ no, nanso mannyae. M’akyi na na ɛhwɛ wɔn, na mante wɔn nteɛteɛm no nso. Anigyesɛm ne sɛ, pɔnkɔ no ampira me. Nanso, saa da no na m’abusuafo no hui sɛ meyɛ ɔsotifo.\nƆbarima bi a ɔbɛn yɛn abusua no kae sɛ, ɛbɛyɛ papa sɛ wɔde me bɛkɔ mmofra a wɔyɛ asotifo sukuu. Enti Wɔfa Nick de me kɔɔ asotifo sukuu a ɛwɔ Saskatoon wɔ Saskatchewan. Ná sukuu no mmɛn yɛn abusua no koraa. Esiane sɛ na madi mfe nnum pɛ nti, ehu kaa me paa. Ahomegye nna ne akwamma bere nkutoo na na mekɔ fie. Awiei koraa no, misuaa mum kasa, na me ne mmofra foforo dii agorɔ maa m’ani gyei.\nNEA ƐMA MIHUU NOKWARE A ƐWƆ BIBLE MU\nAfe 1939 no, me nuabea panyin a ɔto so mmienu a ne din de Marion, waree Bill Danylchuck. Ɔne ne kunu faa me ne me nuabea Frances kɔtenaa wɔn nkyɛn. Wɔne m’abusuafo a wodii kan ne Yehowa Adansefo suaa ade. Sɛ edu akwamma bere na mekɔ fie a, na wɔbɔ mmɔden biara sɛ wɔbɛma mahu nea wɔresua afi Bible mu no. Nokwasɛm ne sɛ, esiane sɛ na wɔnte mum kasa nti, na ɛyɛ den sɛ mɛte nea wɔreka no ase. Nanso, wohui sɛ m’ani gye Yehowa ho ade a meresua no ho paa. Mihui sɛ, adwuma a na wɔreyɛ no, na egyina Bible mu asɛm so. Enti midii wɔn akyi ne wɔn kɔɔ asɛnka. Ankyɛ na mekae sɛ mepɛ sɛ mebɔ asu. Enti September 5, 1941 no, Bill bɔɔ me asu wɔ ankora bi a na wɔatwe abura mu nsu agu mu mu. Nokwasɛm ne sɛ, na nsu no yɛ nwini papaapa!\nMe ne asotifo bi wɔ ɔmantam nhyiam ase wɔ Cleveland, Ohio, afe 1946\nAfe 1946, bere a yɛmaa kwan na mebaa fie no, yɛkɔɔ ɔmantam nhyiam bi wɔ Cleveland, Ohio, U.S.A. Ɔmantam nhyiam no da a edi kan no, me nuabeanom kyerɛkyerɛw ɔkasa ahorow no mu nsɛm bi maa me sɛnea ɛbɛyɛ a mɛte dwumadi no ase. Ɛda a ɛto so mmienu no, mihuu asotifo bi a na wɔrekyerɛ kasa ahorow no ase akɔ mum kasa mu ama wɔn, na ɛmaa m’ani gyei paa. Afei de, metee ɔkasa ahorow no nyinaa ase. M’ani gyei paa sɛ mitumi tee nokware a ɛwɔ Bible mu no ase yiye!\nMEDE NOKWARE NO KYERƐKYERƐE\nSaa bere no, na Wiase Ko II no baa awiei nkyɛe. Ná nkurɔfo reyɛ nneɛma bi de akyerɛ sɛ wɔdɔ wɔn man paa. Nanso, bere a mifii ɔmantam nhyiam no ase kɔɔ sukuu no, na masi me bo sɛ mekura me gyidi mu pintinn. Enti migyaee frankaakyia, na manto ɔman dwom no nso bio. Migyaee nnapɔnna di, na asɔre a na ɛyɛ nhyɛ sɛ sukuuni biara kɔ bi no nso, migyaee. Sukuu no mpanyimfo ani annye ho, na wɔyɛɛ wɔn adwene sɛ wobehunahuna me. Wɔkekaa nsɛm a ɛnyɛ nokware kyerɛɛ me sɛnea ɛbɛyɛ a mɛsesa m’adwene. Agyigyesɛm a na ɛrekɔ so no maa me sukuufo no ho dwiriw wɔn, nanso ɛma minyaa hokwan dii wɔn adanse. Awiei koraa no, me mfɛfo sukuufo te sɛ Larry Androsoff, Norman Dittrick, ne Emil Schneider gyee nokware no, na wɔde nokwaredi resom Yehowa de besi nnɛ.\nSɛ mitu kwan kɔ nkurow foforo so a, na mebɔ mmɔden paa sɛ medi asotifo a wɔwɔ hɔ no adanse. Nhwɛso bi ni. Bere a mekɔsraa asotifo kuw bi wɔ Montreal no, midii aberante bi a ne din de Eddie Tager a na ɔyɛ asotifo kuw bi muni adanse. Ná ɔwɔ asafo bi a ɛka mum kasa mu wɔ Laval, Quebec, kosii sɛ owui afe a etwaam no. Mesan nso hyiaa aberante bi a ne din de Juan Ardanez. Ná ɔte sɛ Beroiafo a Bible ka wɔn ho asɛm no. Ɔyɛɛ nhwehwɛmu hwɛe sɛ asɛm a na mereka akyerɛ no no fi Bible mu anaa. (Aso. 17:10, 11) Ɔno nso baa nokware no mu, na ɔde nokwaredi somee sɛ asafo mu panyin wɔ Ottawa, Ontario, kosii sɛ owui.\nMeredi adanse wɔ abɔnten so wɔ afe 1950 mfe no mfiase\nAfe 1950 no, mitu kɔtenaa Vancouver. Ɛwom sɛ m’ani gye ho sɛ medi asotifo adanse de, nanso me werɛ remfi osuahu bi a minyae bere a midii ɔbea bi a ɔnyɛ ɔsotifo adanse wɔ abɔnten so no da. Ná ɔbea no din de Chris Spicer. Ɔkraa nsɛmma nhoma, na na ɔpɛ sɛ mikohu ne kunu Gary. Enti mekɔɔ wɔn fie, na me ne wɔn kyerɛkyerɛw nsɛm de bɔɔ nkɔmmɔ bere tenteenten. Yɛanhyia bio kosii mfe bi akyi, bere a wohuu me wɔ nnipadɔm bi mu wɔ ɔmantam nhyiam bi ase wɔ Toronto, Ontario. Ɛyɛɛ me nwonwa paa. Ná Gary rebɛbɔ asu saa da no ara. Saa osuahu a ɛyɛ anigye no ma mekaee sɛnea ɛho hia sɛ yɛkɔ so ka asɛmpa no, efisɛ yennim baabi ne bere a nokware no begye ntini.\nAkyiri yi, mesan tu kɔtenaa Saskatoon. Ɛhɔ na mihyiaa maame bi a ɔkae sɛ me ne ne mmabea baanu a wɔyɛ ntaafo nsua Bible no. Ná ne mmabea no yɛ asotifo. Ná wɔfrɛ wɔn Jean ne Joan Rothenberger. Asotifo sukuu a mekɔe no, ɛhɔ ara na na wɔn nso kɔ sukuu. Ankyɛ na mmabaa baanu no kaa nea na wɔresua no ho asɛm kyerɛɛ wɔn sukuufo. Awiei koraa no, wɔn sukuufo no mu baanum bɛyɛɛ Yehowa Adansefo. Wɔn mu baako ne Eunice Colin. Ná madi kan ahyia Eunice wɔ saa asotifo sukuu no mu wɔ afe a na merebewie sukuu no. Bere a edi kan a mihyiaa Eunice no, ɔmaa me tɔfe, na ɔkae sɛ ɔpɛ sɛ ɔfa me adamfo.\nMe ne Eunice wɔ afe 1960 ne afe 1989\nBere a Eunice maame hui sɛ Eunice resua Bible no, ɔka kyerɛɛ ɔpanyin a ɔhwɛ sukuu no so sɛ ɔmma Eunice nnyae adesua no. Ɔpanyin no gyee nhoma a na Eunice de sua ade no mpo. Nanso, na Eunice asi ne bo sɛ ɔbɛkɔ so adi Yehowa nokware. Bere a na ɔpɛ sɛ ɔbɔ asu no, n’awofo ka kyerɛɛ no sɛ, “Sɛ wobɛyɛ Yehowa Dansefo a, ɛnde ɛsɛ sɛ wutu fi yɛn fie ha!” Enti Eunice tu fii n’awofo fie bere a na wadi mfe 17. Adansefo abusua bi a na wɔwɔ kurom hɔ gyee no tenaa wɔn nkyɛn. Eunice kɔɔ so suaa Bible no, na ɛno akyi no, ɔbɔɔ asu. Akyiri yi, ɔbɛyɛɛ onipa titiriw wɔ m’asetenam. Mewaree no! Bere a yɛwaree wɔ afe 1960 mu no, Eunice awofo amma yɛn ayeforohyia no ase. Nanso mfe bi akyi no, yɛn gyidi ne sɛnea yɛtetee yɛn mma no ma wobenyaa obu kɛse maa yɛn.\nYEHOWA AHWƐ ME\nMe ba Nicholas ne ne yere Deborah resom wɔ London Betel\nƐwom sɛ yɛyɛ awofo a wɔyɛ asotifo de, nanso yɛtetee mmabarima baason a wɔnyɛ asotifo. Ná wei yɛ adwuma a ɛyɛ den paa. Nanso, yɛyɛɛ nea yebetumi biara boaa wɔn ma wosuaa mum kasa no sɛnea ɛbɛyɛ a yebetumi ne wɔn adi nkitaho yiye na yɛatumi akyerɛkyerɛ wɔn nokware no. Anuanom mmarima ne mmea a na yɛne wɔn wɔ asafo mu no boaa yɛn paa. Nhwɛso bi ni. Bere bi a yɛwɔ Ahenni Asa so no, ɔwofo bi kyerɛw maa yɛn sɛ yɛn mma no baako reka kasafĩ. Yetumi dii asɛm no ho dwuma ntɛm ara. Me mmabarima no mu baanan, James, Jerry, Nicholas, ne Steven, ne wɔn yerenom ne wɔn mmusua de nokwaredi resom Yehowa. Wɔn baanan no nyinaa resom sɛ asafo mu mpanyimfo. Afei nso, Nicholas ne ne yere Deborah kyerɛ nsɛm ase kɔ mum kasa mu wɔ Britain baa dwumadibea. Na Steven ne ne yere Shannan nso ka wɔn a wɔkyerɛ nsɛm ase kɔ mum kasa mu wɔ United States baa dwumadibea no ho.\nMe mmabarimanom, James, Jerry, ne Steven ne wɔn yerenom reboa asɛnka adwuma no wɔ akwan ahorow so wɔ mum kasa mu\nAka bosome baako ama yɛadi yɛn ayeforohyia afe a ɛto so 40 no na kokoram kum Eunice. Bere a Eunice yare no mu yɛɛ den no, ɔdaa akokoduru adi paa. Owusɔre no mu gyidi a na ɔwɔ no kɔɔ so hyɛɛ no den. Mehwɛ da a mɛsan ahu no bio no kwan paa.\nFaye ne James, Jerry ne Evelyn, Shannan ne Steven\nFebruary 2012 no, mehwee ase maa me dwonku huanee. Ɛbɛdaa adi pefee sɛ mehia mmoa. Enti mitu kɔtenaa me mmabarima no mu baako ne ne yere nkyɛn. Seesei yɛwɔ Calgary Sign-Language Asafo mu, na meda so ara resom sɛ asafo mu panyin. Nokwasɛm ne sɛ, wei ne bere a edi kan koraa a makɔ asafo a wɔka mum kasa mu. Wo de, hwɛ! Matena asafo a wɔka Borɔfo kasa mu fi afe 1946. Dɛn na ɛmaa me ne Yehowa abusuabɔ mu kɔɔ so yɛɛ den? Yehowa adi ne bɔhyɛ a ɛne sɛ ɔbɛhwɛ nnyanka no so. (Dw. 10:14) M’ani sɔ nea wɔn a wɔbɔɔ mmɔden kyerɛkyerɛw nsɛm maa me no yɛe no. Saa ara nso na m’ani sɔ wɔn a wɔboaa me ma misuaa mum kasa, ne wɔn a wɔyɛɛ nea wobetumi biara sɛ wɔbɛkyerɛ kasa ase ama me no paa.\nMekɔɔ akwampaefo sukuu a wɔyɛe wɔ Amerika Mum Kasa (ASL) mu bere a na madi mfe 79\nNokwasɛm ne sɛ, ɛtɔ da a na meyɛ basaa, na na mereyɛ apa abaw efisɛ na mente asɛm a wɔreka no ase anaa na m’adwene yɛ me sɛ asotifo asɛm mfa obiara ho. Nanso ɛba saa a, na midwinnwen asɛm a Petro ka kyerɛɛ Yesu no ho. Petro kae sɛ: “Awurade, hena nkyɛn na yɛnkɔ? Wo na wowɔ daa nkwa nsɛm.” (Yoh. 6:66-68) Sɛnea anuanom mmarima ne mmea pii a wɔyɛ asotifo a wɔne me bɔ tipɛn suae sɛ wobenya abotare no, me nso masua sɛ mɛyɛ saa ara. Masua sɛ mɛtwɛn Yehowa ne n’ahyehyɛde no, na manya mfaso pii sɛ meyɛɛ saa! Seesei manya honhom fam aduan pii wɔ me kasa mu, na minya fekubɔ wɔ asafo nhyiam ne amantam nhyiam a yɛyɛ wɔ ASL (Amerika Mum Kasa) mu ase. Nokwasɛm ne sɛ, manya anigye ne nhyira pii wɔ Yehowa, yɛn Nyankopɔn a ɔyɛ ɔkɛseɛ no som mu.


Sɛnea na wɔbɔ afɔre ahorow (1-40)\nAfɔre a na wɔbɔ no ɛda a wɔhyɛn torobɛnto (1-6)\nAfɔre a na wɔbɔ no Mpata Da (7-11)\nAfɔre a na wɔbɔ no Apata Afahyɛ da (12-38)\n29 “‘Na bosome a ɛto so ason no, bosome no da a edi kan no, monyɛ nhyiam kronkron. Ɛnsɛ sɛ moyɛ adwumaden biara.+ Ɛbɛyɛ ɛda a mode hyɛn torobɛnto.+ 2 Mommɔ ɔhyew afɔre huamhuam* mma Yehowa. Momfa nantwinini kumaa baako, odwennini baako, ne adwennini nkumaa ason a wɔn mu biara adi afe mmɔ afɔre no. Ɛsɛ sɛ mmoa no nyinaa yɛ mmoa a wɔte apɔw. 3 Momfa esiam muhumuhu a wɔde ngo afra nka ho mmɔ aduan afɔre; momfa efa nkyem du mu abiɛsa nka nantwinini no ho, na momfa nkyem du mu abien nka odwennini no ho mmɔ aduan afɔre. 4 Momfa nkyem du mu baako nka adwennini nkumaa ason no mu biara ho. 5 Afei nso, momfa ɔpapo kumaa baako mmɔ bɔne ho afɔre mpata mma mo bɔne. 6 Monyɛ eyi nka ɔhyew afɔre ne ɛho aduan afɔre a wɔbɔ no bosome biara no ho,+ ne ɔhyew afɔre a wɔbɔ no daa ne ɛho aduan afɔre+ ne ɛho nsã afɔre no ho,+ sɛnea wɔyɛ no daa no; ɛyɛ afɔre huamhuam* a wɔde ogya hyew ma Yehowa. 7 “‘Bosome a ɛto so ason no da a ɛto so du no, monyɛ nhyiam kronkron,+ na munni awerɛhow.* Ɛnsɛ sɛ moyɛ adwuma biara.+ 8 Afei momfa nantwinini kumaa baako, odwennini baako, ne adwennini nkumaa ason a wɔn mu biara adi afe mmɔ ɔhyew afɔre huamhuam* mma Yehowa. Ɛsɛ sɛ mmoa no nyinaa yɛ mmoa a wɔte apɔw.+ 9 Momfa esiam muhumuhu a wɔde ngo afra mmɔ ɛho aduan afɔre; momfa nkyem du mu abiɛsa nka nantwinini no ho, na momfa nkyem du mu abien nka odwennini no ho mmɔ aduan afɔre no. 10 Momfa nkyem du mu baako nka adwennini nkumaa ason no mu biara ho. 11 Afei nso, momfa apɔnkye ba baako mmɔ bɔne ho afɔre. Monyɛ eyi nka bɔne ho afɔre a wɔde pata ma bɔne,+ ne ɔhyew afɔre a mobɔ no daa ne ɛho aduan afɔre ne ɛho nsã afɔre no ho. 12 “‘Bosome a ɛto so ason no da a ɛto so 15 no, monyɛ nhyiam kronkron. Ɛnsɛ sɛ moyɛ adwumaden biara. Monhyɛ fã nnanson mma Yehowa.+ 13 Momfa anantwinini nkumaa 13, adwennini 2, ne adwennini nkumaa 14 a wɔn mu biara adi afe mmɛbɔ ɔhyew afɔre;+ ɛyɛ afɔre huamhuam* a wɔde ogya hyew ma Yehowa. Ɛsɛ sɛ mmoa no nyinaa yɛ mmoa a wɔte apɔw.+ 14 Momfa esiam muhumuhu a wɔde ngo afra mmɔ ɛho aduan afɔre; momfa nkyem du mu abiɛsa nka anantwinini 13 no mu biara ho, na momfa nkyem du mu abien nka adwennini 2 no mu biara ho mmɔ aduan afɔre no. 15 Momfa nkyem du mu baako nka adwennini nkumaa 14 no mu biara ho. 16 Afei nso, momfa apɔnkye ba baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 17 “‘Na da a ɛto so abien no, momfa anantwinini nkumaa 12, adwennini 2, ne adwennini nkumaa 14 a wɔn mu biara adi afe mmɔ afɔre. Ɛsɛ sɛ mmoa no nyinaa yɛ mmoa a wɔte apɔw.+ 18 Monhwɛ anantwinini, ne adwennini, ne adwennini nkumaa no dodow ho, na momfa ɛho aduan afɔre ne ɛho nsã afɔre no nka ho. Monyɛ no sɛnea wɔyɛ no daa no. 19 Afei nso, momfa apɔnkye ba baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 20 “‘Na da a ɛto so abiɛsa no, momfa anantwinini 11, adwennini 2, ne adwennini nkumaa 14 a wɔn mu biara adi afe mmɔ afɔre. Ɛsɛ sɛ mmoa no nyinaa yɛ mmoa a wɔte apɔw.+ 21 Monhwɛ anantwinini, ne adwennini, ne adwennini nkumaa no dodow ho, na momfa ɛho aduan afɔre ne ɛho nsã afɔre no nka ho. Monyɛ no sɛnea wɔyɛ no daa no. 22 Afei nso, momfa apɔnkye baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 23 “‘Na da a ɛto so anan no, momfa anantwinini 10, adwennini 2, ne adwennini nkumaa 14 a wɔn mu biara adi afe mmɔ afɔre. Ɛsɛ sɛ mmoa no nyinaa yɛ mmoa a wɔte apɔw.+ 24 Monhwɛ anantwinini, ne adwennini, ne adwennini nkumaa no dodow ho, na momfa ɛho aduan afɔre ne ɛho nsã afɔre no nka ho. Monyɛ no sɛnea wɔyɛ no daa no. 25 Afei nso, momfa apɔnkye ba baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 26 “‘Na da a ɛto so anum no, momfa anantwinini 9, adwennini 2, ne adwennini nkumaa 14 a wɔn mu biara adi afe mmɔ afɔre. Ɛsɛ sɛ mmoa no nyinaa yɛ mmoa a wɔte apɔw.+ 27 Monhwɛ anantwinini, ne adwennini, ne adwennini nkumaa no dodow ho, na momfa ɛho aduan afɔre ne ɛho nsã afɔre no nka ho. Monyɛ no sɛnea wɔyɛ no daa no. 28 Afei nso, momfa apɔnkye baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 29 “‘Na da a ɛto so asia no, momfa anantwinini 8, adwennini 2, ne adwennini nkumaa 14 a wɔn mu biara adi afe mmɔ afɔre. Ɛsɛ sɛ mmoa no nyinaa yɛ mmoa a wɔte apɔw.+ 30 Monhwɛ anantwinini, ne adwennini, ne adwennini nkumaa no dodow ho, na momfa ɛho aduan afɔre ne ɛho nsã afɔre no nka ho. Monyɛ no sɛnea wɔyɛ no daa no. 31 Afei nso, momfa apɔnkye baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 32 “‘Da a ɛto so ason no, momfa anantwinini 7, adwennini 2, ne adwennini nkumaa 14 a wɔn mu biara adi afe mmɔ afɔre. Ɛsɛ sɛ mmoa no nyinaa yɛ mmoa a wɔte apɔw.+ 33 Monhwɛ anantwinini, ne adwennini, ne adwennini nkumaa no dodow ho, na momfa ɛho aduan afɔre ne ɛho nsã afɔre no nka ho. Monyɛ no sɛnea wɔyɛ no daa no.* 34 Afei nso, momfa apɔnkye baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 35 “‘Da a ɛto so awotwe no, monyɛ nhyiam titiriw. Ɛnsɛ sɛ moyɛ adwumaden biara.+ 36 Momfa nantwinini baako, odwennini baako, ne adwennini nkumaa ason a wɔn mu biara adi afe mmɔ ɔhyew afɔre; ɛyɛ afɔre huamhuam* a wɔde ogya hyew ma Yehowa. Ɛsɛ sɛ mmoa no nyinaa yɛ mmoa a wɔte apɔw.+ 37 Monhwɛ nantwinini no, ne odwennini no, ne adwennini nkumaa no dodow ho, na momfa ɛho aduan afɔre ne ɛho nsã afɔre no nka ho. Monyɛ no sɛnea wɔyɛ no daa no. 38 Afei nso, momfa apɔnkye baako mmɔ bɔne ho afɔre. Monyɛ eyi nka ɔhyew afɔre a mobɔ no daa ne ɛho aduan afɔre ne ɛho nsã afɔre no ho.+ 39 “‘Mommɔ afɔre yi nyinaa mma Yehowa wɔ mo afahyɛ ahorow ase.+ Monyɛ eyi nka mo bɔhyɛ afɔre+ ne mo ayamye afɔre+ a mobɔ sɛ mo hyew afɔre+ no ho, ne mo aduan afɔre,+ ne mo nsã afɔre,+ ne mo asomdwoe afɔre+ no ho.’” 40 Na Mose kaa nea Yehowa ka kyerɛɛ no no nyinaa kyerɛɛ Israelfo no.\n^ Anaa “wɔyɛ no daa ma wɔn no.”


Nnwom 19 NA-TWI - Mateo 19 MTDS | Biblica América Latina\nNnwom 19 NA-TWI - Mateo 19 MTDS\nOnyankopɔn anuonyam wɔ abɔde mu\n1Ewim da Onyankopɔn anuonyam adi! Ɛkyerɛ nea wayɛ mu pefee! 2 Ɛda biara ka kyerɛ da a edi so; saa ara na anadwo biara nso yɛ. 3 Ɔkasa nni mu, na wɔnte nne nso, 4 nanso wɔn nne kɔ wiase mmaa nyinaa ma wɔte wɔ asase ano nyinaa. Onyankopɔn bɔɔ atenae wɔ wim maa owia; 5 epue anɔpa ahotɔ mu sɛ ayeforokunu; te sɛ mmirikatufo a ne ho pere no sɛ osi mmirikakane. 6 Ofiti ase wɔ wim ano baabi twa mu kɔ fa. Biribiara rentumi nhintaw ne ho mfi ne hyew no ase.\n7 Awurade mmara yɛ pɛ; ɛma ahoɔden foforo. Awurade nsɛm hyɛ ma; ɛma wɔn a wonni nyansa no nyansa. 8 Awurade mmara yɛ trenee; wɔn a wodi so no ho tɔ wɔn. Awurade nsɛm no yɛ trenee; ɛma adwene ne ntease. 9 Ɔsom a wɔsom Awurade ye; ɛbɛkɔ so daa daa. Awurade atemmu yɛ trenee; ne nyinaa yɛ pɛ. 10 Ɛho hia sen sikakɔkɔɔ amapa; ɛyɛ dɛ sen ɛwo amapa. 11 Ɛma me, wo somfo, adwene. Manya di a midi so no ho akatua.\n12 Obiara ntumi nhu n’ankasa mfomso; Awurade, yi me fi me mfomso a ahintaw no mu! 13 Bɔ me ho ban fi ɔboayɛ mu, na mma ho kwan mma ennni me so. Ɛba saa a, mɛyɛ pɛ na made me ho wɔ bɔneyɛ nnadaa mu. 14 Me nsɛm ne m’adwene nyɛ nea wopɛ, O Awurade; me guankɔbea ne me gyefo.\nNA-TWI : Nnwom 19


2 Samuel 6 | Intanɛt So Bible| Wiase Foforɔ Nkyerɛaseɛ\nSamuel Nhoma a Ɛto So Abien 6:1-23\nWɔde Adaka no baa Yerusalem (1-23)\nUssa soo Adaka no mu na wokum no (6-8)\nMikal buu Dawid animtiaa (16, 20-23)\n6 Dawid san boaboaa Israel mmarima a wonim ko paa no nyinaa ano; ná wɔyɛ 30,000. 2 Ɛnna Dawid ne mmarima a wɔka ne ho no nyinaa siim kɔɔ Baale-Yuda sɛ wɔrekɔfa nokware Nyankopɔn a ɔte kerubim so*+ no Adaka no aba.+ Adaka no anim na nkurɔfo bɔ asafo Yehowa din.+ 3 Nanso bere a wɔkɔfaa nokware Nyankopɔn no Adaka no fii Abinadab fi+ a ɛwɔ koko so no, teaseɛnam foforo bi so na wɔde sii,+ na Abinadab mma Ussa ne Ahio na wodii teaseɛnam foforo no anim. 4 Enti wɔde nokware Nyankopɔn no Adaka no fii Abinadab fi a ɛwɔ koko so no sii kwan so kɔe, na Ahio dii Adaka no anim. 5 Dawid ne Israel fi nyinaa de nnwonto nneɛma nyinaa bi a wɔde ɔpopaw nnua ayɛ dii ahurusi kɛse wɔ Yehowa anim; ebi ne asanku,+ asankuten, mpintin,+ nnawuru,*+ ne nnwonto nneɛma foforo a wɔwosow. 6 Nanso bere a woduu Nakon* awiporowbea hɔ no, Ussa teɛɛ ne nsa soo nokware Nyankopɔn no Adaka no mu,+ efisɛ anka anantwi no redan ahwe hɔ. 7 Ɛhɔ ara na Yehowa bo fuw Ussa, na nokware Nyankopɔn no bɔɔ no hwee fam+ sɛ ɔyɛɛ aniammɔnho saa,+ na owui wɔ nokware Nyankopɔn no Adaka no ho. 8 Ɛnna Dawid bo fuwii* sɛ Yehowa abufuw apae agu Ussa so. Wɔfrɛɛ hɔ Peres-Ussa,* na saa na wɔafrɛ hɔ de besi nnɛ. 9 Ɛmaa Dawid suroo Yehowa+ saa da no, na ɔkae sɛ: “Ɛbɛyɛ dɛn na Yehowa adaka no aba me nkyɛn?”+ 10 Enti Dawid amfa Yehowa Adaka no amma ne nkyɛn wɔ Dawid Kurow+ mu. Mmom ɔma wɔde kɔɔ Gatni Obed-Edom fi.+ 11 Yehowa Adaka no kaa Gatni Obed-Edom fi abosome abiɛsa, na Yehowa kɔɔ so hyiraa Obed-Edom ne ne fi nyinaa.+ 12 Wɔbɛbɔɔ Ɔhene Dawid amanneɛ sɛ: “Nokware Nyankopɔn no Adaka no nti, Yehowa ahyira Obed-Edom fi ne nea ɔwɔ nyinaa.” Ɛnna Dawid de ahurusi kɔfaa nokware Nyankopɔn no Adaka no fii Obed-Edom fi sɛ ɔde rekɔ Dawid Kurow mu.+ 13 Bere a wɔn a wɔso Yehowa Adaka no+ tuu anammɔn asia no, ɔde nantwinini ne aboa a wadɔ srade bɔɔ afɔre. 14 Saa bere no, na Dawid hyɛ nwera efɔd,* na na Dawid de n’ahoɔden nyinaa resaw wɔ Yehowa anim.+ 15 Dawid ne Israel fi nyinaa bɔɔ ose+ na wɔhyɛn mmɛn+ de Yehowa Adaka no+ bae. 16 Nanso bere a wɔde Yehowa Adaka no duu Dawid Kurow mu no, Saul babea Mikal+ hwɛɛ mfɛnsere mu hui sɛ Ɔhene Dawid rehuruhuruw saw twa ne ho wɔ Yehowa anim, na obuu ɔhene animtiaa wɔ ne komam.+ 17 Enti wɔde Yehowa Adaka no bae, na wɔde besii ne sibea wɔ ntamadan a Dawid si maa no no mu.+ Ɛnna Dawid bɔɔ ɔhyew afɔre+ ne asomdwoe afɔre+ wɔ Yehowa anim.+ 18 Bere a Dawid bɔɔ ɔhyew afɔre ne asomdwoe afɔre no wiei no, ɔde asafo Yehowa din hyiraa ɔman no. 19 Bio nso, ɔmaa ɔmanfo no, Israel man mu no nyinaa, ɔbarima ne ɔbea biara, paanoo a wɔabɔ no sɛ kawa baako ne nkeresia* aba keeki ne bobe keeki, na ɛno akyi no, ɔmanfo no nyinaa kɔɔ wɔn afi mu. 20 Bere a Dawid san kɔe sɛ ɔrekɔsrɛ nhyira ama ne fi no, Saul babea Mikal+ pue behyiaa Dawid, na ɔka kyerɛɛ no sɛ: “Anuonyam bɛn ara na Israel hene ahyɛ ne ho nnɛ yi sɛ wapa ne ho wɔ n’asomfo mfenaa anim sɛnea mmarima ahuhufo no bi pa ne ho nyinaa no!”+ 21 Ɛnna Dawid buaa Mikal sɛ: “Midii ahurusi wɔ Yehowa anim; ɔno na ɔpoo wo papa ne ne fi nyinaa bɛpaw me de me yɛɛ Yehowa man Israel kannifo.+ Enti medi ahurusi bio wɔ Yehowa anim. 22 Mɛbrɛ me ho ase akyɛn saa koraa, na mabu me ho famfamni. Na mfenaa a wokaa wɔn ho asɛm no, wɔn anim na menya anuonyam.” 23 Enti Saul babea Mikal+ de, wanwo ba kosii sɛ owui.\n^ Wɔfrɛ hɔ “Kidon” wɔ 1Be 13:9.\n^ Anaa “ɛhaw Dawid.”\n^ Ɛkyerɛ, “Abufuw a Ɛpae Guu Ussa So.”\n^ Ɛyɛ aduaba bi a ɛwɔ Palestina a ɛte sɛ adobɛ.


1 Samuel 15 | Intanɛt So Bible| Wiase Foforɔ Nkyerɛaseɛ\n15 Na Samuel ka kyerɛɛ Saul sɛ: “Me na Yehowa somaa me ma mebɛsraa+ wo de wo sii ne man Israel so hene, enti tie Yehowa anom asɛm.+ 2 Nea asafo Yehowa+ aka ni, ‘Nea Amalek de yɛɛ Israel bere a wofi Egypt reba, sɛ́ wɔsɔre tiaa no wɔ kwan mu+ no, mɛma wɔatua wɔn so ka.+ 3 Enti kɔ na kokunkum Amalekfo+ na sɛe+ wɔne nea wɔwɔ nyinaa pasaa, nhu wɔn mmɔbɔ, kunkum wɔn nyinaa,+ ɔbarima ne ɔbea, abofra ne nea otua nufu ano,+ nantwi ne oguan, yoma ne afurum.’”+ 4 Ɛnna Saul frɛfrɛɛ ɔman no, na ɔkan wɔn wɔ Telaim,+ mmarima mpem ahanu a wɔnam fam ne Yuda mmarima mpem du.+ 5 Na Saul kɔe ara koduu Amalek kurow mu, na wɔkɔtetɛw subon no ho. 6 Ɛnna Saul ka kyerɛɛ Kenifo+ sɛ: “Monkɔ,+ mumfi ha mfi Amalekfo mu nkɔ, na mampra mo amfra wɔn. Mo de, moyɛɛ Israelfo nyinaa adɔe+ bere a wofi Egypt reba no.”+ Enti Kenifo no fii Amalekfo mu kɔe. 7 Ɛno akyi no, Saul kokunkum Amalekfo+ fi Hawila+ kosii Sur+ a ɛwɔ Egypt anim no. 8 Ɔkyeree Amalek hene Agag+ animono, na ɔman no nkae de, ɔde nkrante kunkum wɔn nyinaa.+ 9 Na Agag ne nguan ne anantwi ne mmoa a wɔadɔ srade ne adwennini no mu nea eye ne nneɛma pa nyinaa, Saul ne ɔman no huu wɔn mmɔbɔ,+ na wɔampɛ sɛ wɔsɛe wɔn.+ Ade biara a ɛyɛ tan na enye mma hwee de, wɔsɛee ne nyinaa pasaa. 10 Ɛnna Yehowa asɛm baa Samuel nkyɛn sɛ: 11 “Manu me ho+ sɛ mama Saul ayɛ ɔhene, efisɛ wadan+ afi m’akyi, na m’asɛm nso, wanni so.”+ Asɛm no haw Samuel,+ na osu frɛɛ Yehowa anadwo no nyinaa.+ 12 Na Samuel sɔree ntɛm sɛ ɔrekohyia Saul anɔpa. Nanso wɔbɔɔ Samuel amanneɛ sɛ: “Saul baa Karmel,+ na hwɛ! wasi nkaedum+ ama ne ho, na wadan ne ho atwam asian kɔ Gilgal.” 13 Na Samuel koduu Saul nkyɛn, na Saul ka kyerɛɛ no sɛ: “O Yehowa nipa, nhyira+ nka wo. Mayɛ nea Yehowa kae no.”+ 14 Ɛnna Samuel bisae sɛ: “Na dɛn ne nguan sũ a egu m’asom ne anantwi sũ a mete yi?”+ 15 Na Saul buae sɛ: “Wɔde fi Amalekfo mu na ɛbae, efisɛ ɔman+ no huu nguan ne anantwi no mu nea eye no mmɔbɔ sɛ wɔde bɛbɔ afɔre ama Yehowa wo Nyankopɔn,+ na nea ɛkae no de, yɛasɛe ne nyinaa pasaa.” 16 Ɛnna Samuel ka kyerɛɛ Saul sɛ: “Gyae! Ma menka nea Yehowa ka kyerɛɛ me nnɛra anadwo nkyerɛ wo.”+ Na ɔka kyerɛɛ no sɛ: “Kasa!” 17 Ɛnna Samuel kae sɛ: “Ɛnyɛ bere a na woyɛ ketewa w’ani so+ no na wɔyɛɛ wo Israel mmusuakuw so panyin, na Yehowa sraa wo+ de wo sii Israel so hene? 18 Akyiri yi, Yehowa somaa wo sɛ kɔyɛ adwuma bi, na ɔkae sɛ, ‘Kɔ na kɔsɛe Amalekfo nnebɔneyɛfo+ no pasaa; wo ne wɔn nko nkosi sɛ wobɛtɔre wɔn ase pasaa.’+ 19 Ɛnde dɛn nti na woantie Yehowa nne, na woatu agu asade so+ ayɛ nea ɛyɛ Yehowa ani so bɔne yi?”+ 20 Nanso Saul ka kyerɛɛ Samuel sɛ: “Na sɛ́ matie+ Yehowa nne, na adwuma a Yehowa somaa me sɛ menkɔyɛ no, makɔyɛ, na mede Amalek hene Agag+ aba, na Amalek de, masɛe no+ pasaa. 21 Na asade a wɔaka sɛ wɔnsɛe no no mu nguan ne anantwi a eye paa no, ɔman+ no afa sɛ wɔde rebɛbɔ afɔre+ ama Yehowa wo Nyankopɔn wɔ Gilgal.”+ 22 Ɛnna Samuel kae sɛ: “Yehowa pɛ ɔhyew afɔre+ ne ayɛyɛde sen osetie a wɔbɛyɛ ama Yehowa anaa? Hwɛ! Osetie+ ye sen afɔre,+ na asoyɛ kyɛn adwennini srade,+ 23 na atuatew+ ne abosonkɔm+ nyinaa yɛ bɔne koro, na aniammɔho ne asumansɛm ne terafim+ ahonisom nyinaa yɛ ade koro. Esiane sɛ woapo Yehowa asɛm+ nti, ɔno nso apo wo sɛ nni hene.”+ 24 Na Saul ka kyerɛɛ Samuel sɛ: “Mayɛ bɔne,+ na mabu Yehowa ahyɛde ne w’asɛm so, efisɛ misuroo ɔman+ no, na mitiee wɔn nne. 25 Enti mesrɛ wo, fa me bɔne kyɛ me,+ na wo ne me nkɔ na menkɔkotow+ Yehowa.” 26 Nanso Samuel ka kyerɛɛ Saul sɛ: “Me ne wo renkɔ, efisɛ woapo Yehowa asɛm, na Yehowa nso apo wo sɛ nni Israel so hene.”+ 27 Bere a Samuel dan ne ho sɛ ɔrekɔ ara pɛ na osoo n’atade nguguso ano, na esuanee.+ 28 Ɛnna Samuel ka kyerɛɛ no sɛ: “Yehowa asuan+ Israel ahenni no afi wo nsam nnɛ, na wo yɔnko a oye sen wo na ɔde bɛma no.+ 29 Na Israel Onuonyamfo+ no nso, ɔrenni atoro,+ na ɔrennu ne ho, efisɛ ɔnyɛ ɔdesani na wanu ne ho.”+ 30 Ɛnna ɔno nso kae sɛ: “Mayɛ bɔne. Na afei mesrɛ wo, hyɛ me anuonyam+ wɔ me man mpanyimfo ne Israel anim, na wo ne me nkɔ na menkɔkotow Yehowa wo Nyankopɔn.”+ 31 Enti Samuel dii Saul akyi ne no kɔe, na Saul kɔkotow Yehowa. 32 Ɛno akyi no, Samuel kae sɛ: “Momfa Amalek hene Agag mmrɛ me wɔ ha.” Na Agag de ehu kɔɔ n’anim, na Agag kae wɔ ne tirim sɛ: “Ampa, saa bere yi de, owu yaw atwam kɔ.” 33 Nanso Samuel kae sɛ: “Sɛnea wo nkrante+ maa mmea hweree wɔn mma no, saa ara na wo maame+ nso bedi mmasigyaw asen mmea nyinaa.”+ Samuel kaa saa no, otwitwaa Agag asinasin Yehowa anim wɔ Gilgal.+ 34 Na Samuel siim kɔɔ Rama, na Saul nso kɔɔ ne fie wɔ Saul kurow Gibea+ mu. 35 Na Samuel anhu Saul bio kosii ne wuda, efisɛ Samuel kodii Saul ho awerɛhow.+ Yehowa nso nuu ne ho sɛ ɔde Saul sii Israel so hene.+


Luka 1:57-80 NA-TWI | Biblica\nLuka 1:57-80 NA-TWI\nElisabet awo duu so no, ɔwoo ɔbabarima. N’afipamfo ne n’abusuafo tee adɔe a Awurade ayɛ no no, wɔne no nyinaa de anigye dii ahurusi.\nEduu nnawɔtwe no, abusuafo ne adɔfo behyiae sɛ wɔrebetwa abofra no twetia na wɔato no din. Wɔpɛe sɛ wɔde abofra no to n’agya Sakaria.\nNanso ne na kae se, “Dabi! Ɛsɛ sɛ wɔfrɛ no Yohane.”\nWɔka kyerɛɛ no se, “Obiara nni abusua yi mu a wɔfrɛ no saa.” Eyi ma wɔde wɔn nsa yɛɛ nsɛnkyerɛnne bisaa n’agya din a wɔmfa nto abofra no.\nSakaria ma wɔde krataa brɛɛ no na ɔkyerɛw so se, “Ne din de Yohane.” Eyi yɛɛ wɔn nyinaa nwonwa. Amonom hɔ ara, Sakaria tumi kasae bio, na ofii ase yii Onyankopɔn ayɛ.\nWɔn a wɔtee nyinaa ho dwiriw wɔn, na saa asɛm yi trɛw faa Yudea mmepɔw so hɔ nyinaa. Obiara a ɔtee saa nsɛm yi bisaa ne ho se, “Ɛdɛn na abofra yi benyin ayɛ daakye? Ɛda adi pefee sɛ Awurade nsa wɔ ne so.”\nHonhom hyɛɛ n’agya Sakaria ma ma ɔhyɛɛ nkɔm se, “Nhyira nka Awurade Israel Nyankopɔn sɛ waba abegye ne manfo. Ɔde Agyenkwa Tumfo a ɔyɛ ne somfo Dawid aseni rebrɛ yɛn, sɛnea ɔnam n’adiyifo kronkron so fi teteete hyɛɛ bɔ sɛ, ɔbɛma yɛn Agyenkwa a obegye yɛn afi yɛn atamfo ne wɔn a wokyi yɛn no nsam no.\n“Na wama bɔ a ɔhyɛɛ yɛn agyanom wɔ n’ahummɔbɔ ho no aba mu na wakae n’apam kronkron no, na wakae n’apam kronkron a ɔne Abraham pamee no, sɛ obegye yɛn afi yɛn atamfo nsam no, na yɛasom no a osuro biara nni mu, na yɛn nkwanna nyinaa mu, yɛayɛ kronkron ne atreneefo wɔ n’anim.\n“Na wo, akokoaa yi, wɔbɛfrɛ wo ɔsorosoroni no odiyifo efisɛ, wo na wubesiesie ɔkwan ama Agyenkwa no, na wobɛkyerɛ ne manfo ɔkwan a wɔnam bɔnefafiri so nya daa nkwa; na eyinom nyinaa bɛba mu efisɛ, Onyankopɔn mmɔborɔhunu a ɛdɔɔso no, na ɛbɛma hann a efi soro abepue yɛn so ahyerɛn wɔn a wɔte sum ne owu sum mu no so na akyerɛ yɛn kwan akɔ asomdwoe mu.”\nAbofra no nyinii na honhom hyɛɛ no ma; ɔtenaa sare so kosii bere a ofitii n’asɛnka adwuma ase.\nRead More of Luka 1


Atemmufoɔ 13 ASCB - मत्ती 13 NCA\n1Bio, Israelfoɔ no yɛɛ deɛ ɛyɛ bɔne wɔ Awurade ani so, enti Awurade de wɔn hyɛɛ Filistifoɔ nsam ma wɔhyɛɛ wɔn so mfeɛ aduanan.\n2Saa ɛberɛ no, ɔbarima bi tenaa Sora a ne din de Manoa a ɔfiri Dan abusuakuo mu. Na ne yere nnya awoɔ, enti na wɔnni mma. 3Awurade ɔbɔfoɔ yii ne ho kyerɛɛ Manoa yere kaa sɛ, “Ɛwom sɛ wonnyaa awoɔ deɛ, nanso, ɛrenkyɛre worebɛnyinsɛn na woawo ɔbabarima. 4Ɛnsɛ sɛ wonom bobesa anaa nsã a ano yɛ den biara. Na nni biribiara nso a ɛyɛ akyiwadeɛ. 5Wobɛnyinsɛn na woawo ɔbabarima, na hwɛ sɛ oyiwan nka ne tire, ɛfiri sɛ, ɛsɛ sɛ ɔyɛ Nasareni a wɔayi no asi hɔ ama Onyankopɔn firi awoɔ mu. Ɔbɛgye Israel afiri Filistifoɔ nsam.”\n6Ɔbaa no de mmirika kɔɔ ne kunu nkyɛn kɔbɔɔ no amaneɛ sɛ, “Onyankopɔn onipa bi yii ne ho adi kyerɛɛ me. Na ɔte sɛ Onyankopɔn abɔfoɔ no mu baako a ne ho yɛ hu yie. Mammisa no baabi a ɔfiri baeɛ, na ɔno nso ammɔ ne din ankyerɛ me. 7Nanso, ɔka kyerɛɛ me sɛ, ‘Wobɛnyinsɛn na woawo ɔbabarima. Enti nnom bobesa anaa nsã a ano yɛ den na nni biribiara a ɛyɛ akyiwadeɛ. Na wo babarima no bɛyɛ obi a wɔayi no asi hɔ ama Onyankopɔn sɛ Nasareni firi awoɔ mu kɔsi ɛberɛ a ɔbɛwu.’ ”\n8Na Manoa bɔɔ Awurade mpaeɛ sɛ, “Ao Awurade, mesrɛ wo, ma Onyankopɔn onipa no nsane mmra yɛn nkyɛn na ɔmmɛkyerɛ yɛn nhyehyɛeɛ a ɛfa abarimaa a yɛbɛwo noɔ no ho.”\n9Onyankopɔn tiee Manoa. Ɔbɔfoɔ no yii ne ho adi kyerɛɛ no bio wɔ ɛberɛ a ɔwɔ afuom. Nanso, na ne kunu Manoa nka ne ho wɔ hɔ. 10Ɔbaa no yɛɛ ntɛm kɔbɔɔ ne kunu amaneɛ sɛ, “Ɔbarima a ɔyii ne ho adi kyerɛɛ me ɛda no no asane aba bio!”\n11Manoa yɛɛ ntɛm dii ne yere akyi. Ɔduruu ɔbarima no ho no, ɔbisaa no sɛ, “Wo na wokaa biribi kyerɛɛ me yere no anaa?”\nƆbuaa sɛ, “Aane, ɛyɛ me.”\n12Enti, Manoa bisaa no sɛ, “Sɛ nsɛm a woaka no ba mu a, mmara bɛn na ɛwɔ hɔ ma abarimaa no asetena ne nʼadwumayɛ?”\n13Awurade ɔbɔfoɔ no buaa sɛ, “Hwɛ sɛ wo yere bɛdi nhyehyɛeɛ a mekyerɛɛ noɔ no so. 14Ɛnsɛ sɛ ɔdi bobe anaa biribiara a ɛfiri bobe mu. Ɛnsɛ sɛ ɔnom bobesa anaa nsã a ano yɛ den. Ɛnsɛ sɛ ɔdi aduane biara a ɛyɛ akyiwadeɛ.”\n15Enti, Manoa ka kyerɛɛ Awurade ɔbɔfoɔ no sɛ, “Mesrɛ wo, tena ha kɔsi sɛ yɛbɛsiesie abirekyie ba bi ama woadi ansa na woakɔ.”\n16Awurade ɔbɔfoɔ no buaa sɛ, “Mɛtena, nanso, merenni biribiara. Mmom, motumi siesie ɔhyeɛ afɔdeɛ sɛ afɔrebɔdeɛ de ma Awurade.” (Na Manoa anhunu sɛ ɔyɛ Awurade ɔbɔfoɔ.)\n17Afei, Manoa bisaa Awurade ɔbɔfoɔ no sɛ, “Wo din de sɛn? Sɛ nsɛm yi nyinaa ba mu a, yɛpɛ sɛ yɛhyɛ wo animuonyam.”\n18Awurade ɔbɔfoɔ no bisaa no sɛ, “Adɛn enti na wobisa me din? Sɛ mebɔ me din kyerɛ wo a, worente aseɛ.”\n19Afei, Manoa faa abirekyie ba no ne aduane afɔrebɔdeɛ de bɔɔ afɔdeɛ wɔ ɔbotan bi so maa Awurade. Na Manoa ne ne yere rehwɛ no, Awurade yɛɛ anwanwadeɛ bi. 20Egyadɛreɛ a ɛwɔ afɔrebukyia no mu no tene kɔɔ ewiem no, Awurade ɔbɔfoɔ no faa mu foro kɔeɛ. Na Manoa ne ne yere hunuu saa no, wɔde wɔn anim butubutuu fam.\n21Ɔbɔfoɔ no anyi ne ho adi bio ankyerɛ Manoa ne ne yere. Afei, Manoa hunuu sɛ ɛyɛ Awurade ɔbɔfoɔ, 22na ɔka kyerɛɛ ne yere sɛ, “Yɛbɛwuwu, ɛfiri sɛ, yɛahunu Onyankopɔn!”\n23Nanso, ne yere kaa sɛ, “Sɛ Awurade bɛkum yɛn a, anka wannye yɛn ɔhyeɛ afɔdeɛ ne aduane afɔdeɛ no. Anka ɔrenyi ne ho adi nkyerɛ yɛn, nka anwanwasɛm nkyerɛ yɛn, nyɛ saa anwanwadeɛ yi nso.”\n24Ɔbaa no woo ne babarima no, wɔtoo ne din Samson. Na abɔfra no renyini no, Awurade hyiraa no. 25Na ɛberɛ a ɔwɔ Mahane Dan a ɛwɔ Sora ne Estaol ntam no, Awurade Honhom hyɛɛ aseɛ baa ne so.\nASCB : Atemmufoɔ 13


Nkwammoaa ne DNA—Nwomakorabea a Ɛwɔ Nkwa!\nASƐM A ƐDA SO Nkwammoaa—Nwomakorabea a Ɛwɔ Nkwa!\nMMOA A WƆDE MA ABUSUA NO Kyerɛ Wo Mma Ahosodi\nBible Nkyerɛkyerɛ Ma Nkurɔfo Hu Akenkan ne Akyerɛw\nBIBLE NO ADWENE Ɛsɛ Sɛ Yɛma Biribiara Ho Kwan?\nWannyaa Ne Gyidi Mu\nWƆBƆE ANAA? Agyaakwaa Haterewa Hankrase\nAdesua 1: Tie W’awofo\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nNyan! | August 2015\nAFE 1953 no, abɔde ho abenfo James Watson ne Francis Crick yɛɛ nhwehwɛmu bi, na nea wɔhuuɛ no maa nnipa tee nkwa ase yie. Nea wɔde too dwa no maa animdefo huu sɛnea DNA te ankasa. * Nkwammoaa dodow no ara mu no, biribi wom te sɛ ahoma, na ɛno mu na wɔakora nkwammoaa ho nsɛm. Akɔyɛ te sɛ nea “wɔakyerɛw” nwoma ahorow ahorow ahyɛ nwomakorabea bi ma. Anokwa, nhwehwɛmu a nwomanimfoɔ yi yɛeɛ no buee abɔde ho nneɛma pii ani so! Nanso asɛm no ne sɛ nkwammoaa ho nsɛm a “wɔakyerɛw” no so mfaso ne sɛn? Nea ɛhia sɛ yɛbisa koraa ne sɛ, ‘Nsɛm no nyinaa fi he?’\nNSƐM A ƐBOA NKWAMMOAA\nEbia woabisa wo ho pɛn sɛ, ‘Ɛyɛ dɛn koraa na aba bi nyini bɛyɛ dua kɛseɛ anaa mmadwoa nyini bɛyɛ nipa?’ Wo su ne wo nipaban nso ɛ, woabisa wo ho nea ɛyɛe a wonyaeɛ? Ne nyinaa wɔ wo DNA mu.\nƐkame ayɛ sɛ nkwammoaa nyinaa wɔ DNA. Wohwɛ DNA ho mfoni a, wobɛka sɛ atwedeɛ bi a wɔakyinkyim no. Sɛ wofa nnipa DNA sɛɛ a, nneɛma a ɛhyehyɛ “atwedeɛ” no mu no bɛyɛ ɔpepepem mmiɛnsa. Nneɛma a ɛhyehyɛ mu no yɛ mmienu mmienu na ne nyinaa yɛ nnan. Wɔde agyiraehyɛde A, C, G, ne T gyina hɔ ma emu biara. * Afe 1957 no, Crick kaa sɛ nea ɛhyehyɛ mu no mu na nsɛm no nyinaa wɔ na ɛyɛ nnidiso nnidiso. Ɛfi 1960 reba na wɔfii ase tee saa asɛm no ase yie.\nƐnnɛ, wɔtumi fa akwan horow so kora nneɛma te sɛ mfoni, nnyegyeeɛ, ne nsɛm so. Sɛ yɛbɛyɛ nhwɛso a, kɔmputa wɔ akwan a ɛfa so kora nneɛma so. Saa ara na nkwammoaa nso kora nsɛm wɔ DNA mu. Sɛ nkwammoaa mu kyekyɛ anaa abɔde bi nya ne sɛso a, emu biara nya ne DNA. Wei na ɛma abɔde biara nya ne su.\nSaa nsɛm yi boa nkwammoaa no sɛn? Yɛbɛtumi de DNA atoto sɛnea yɛyɛ aduane bi te sɛ keeki ho. Wopɛ sɛ woyɛ keeki a, wobɛkan ho nsɛm na woakeka ɛho nneɛma afra. Wobɛwie no na woanya wo keeki. Saa na DNA te. Nanso ɛno deɛ, ɛnyɛ keeki na wobɛnya, na mmom biribi te sɛ nantwi anaa kabegyi. Nkwammoaa deɛ, wɔahyehyɛ ho biribiara ato hɔ dada, na wei nyinaa yɛ nwonwa.\nSɛ yɛse yɛrekyerɛw bacteria ho asɛm a, yɛbɛhia nwoma a ɛkura kratafa mmaako, mmaako 1,000\nWɔkora nsɛm wɔ nkwammoaa no mu kɔsi bere a ɛho bɛhia. Ɛtɔ da a na ɛhia sɛ nkwammoaa foforo a ɛyɛ den bɛsi nea ayɛ mmerɛ anaa awu ananmu anaa ɛde su bi ma abɔde foforo. Nsɛm dodow sɛn na DNA tumi kora so? Ma yɛnhwɛ aboa ketekete te sɛ bacteria. Germanni nyansahufo bi a wɔfrɛ no Bernd-Olaf Küppers kaa sɛ: “Nea ɛbɛma yɛate asɛm no ase no, yɛmfa no sɛ yɛrekyerɛw bacteria ho asɛm. Yɛbɛhia nwoma a ɛkura kratafa apem na akɔ mu.” Enti ɔbenfo David Deamer kyerɛwee sɛ: “Yɛhwɛ nneɛma nketenkete te sɛ bacteria mpo a, yɛhu sɛ ɛho nsɛm nni ano.” Ɛnneɛ nipa nso ɛ? Küppers buaa sɛ: “Sɛ worekyerɛw nnipa DNA ho nsɛm a, ɛbɛgye nwomakorabea kɛseɛ na ne nyinaa akɔ hɔ.”\nDNA Ho Nsɛm\nAfe 1869 Ɔdufrafo Friedrich Miescher na ɔhuu ade a ɛnnɛ yɛfrɛ no deoxyribonucleic acid, anaa DNA.\nAfe 1900 mfiase Afifide ne mmoa ho ɔbenfo Phoebus Levene huu nnuru bi wɔ DNA mu a ɛbakyerebakyere ho te sɛ nkɔnsɔnkɔnsɔn.\nAfe 1950 Afifide ne mmoa ho ɔbenfo Erwin Chargaff huu sɛ abɔde biara ne sɛnea wɔahyehyɛ ne DNA.\nAfe 1953 Nyansahufo James Watson ne Francis Crick kyerɛkyerɛɛ mu sɛ wɔahyehyɛ DNA te sɛ atwedeɛ.\n“WƆAKYERƐW NA OBIARA ATUMI ATE ASEƐ”\nNwomanimfoɔ taa ka sɛ DNA yɛ “awosu a wɔakyerɛw wɔ kasa bi mu.” Küppers kaa sɛ, saa asɛm yi nyɛ “kasakoa bi kɛkɛ.” Mmom no, sɛnea “kasa biara” wɔ ne mmara no, saa ara na DNA nso wɔ ne deɛ. Yɛbɛtwa no tiaa a, DNA wɔ “mmara” a ɛde yɛ adwuma, na sɛnea wɔahyehyɛ “mmara” no, ɛdi so pɛpɛɛpɛ.\nEnti sɛ yɛbɛka a, obi ho nsɛm a “wɔakyerɛw” wɔ ne DNA mu no na ɛkyerɛ sɛnea nneɛma bɛkeka abom wɔ nkwammoaa mu, sɛnea aduane ho akwankyerɛ a obi bɛdi so boa ma ɔtumi yɛ aduane pɔtee bi no. Sɛ nhwɛso no, nsɛm a “wɔakyerɛw” wɔ DNA mu na ɛboa ma yɛnya nnompe mu nkwammoaa, ntini mu nkwammoaa, ne wedeɛ mu nkwammoaa. Richard Dawkins yɛ abɔde ho ɔbenfo, na ɔkyerɛw sɛ: “Ahoma a ɛkura DNA mu no nyinaa yɛ awosu mu nsɛm a wɔakyerɛw wɔ mu. Wohwɛ a, wobɛka sɛ asɛm yi nyɛ nokware, nanso wɔakyerɛw na obiara atumi ate aseɛ.”\nDawid bɔɔ Onyankopɔn mpae sɛ: “Berɛ a meyɛ mogyatoa mpo no, w’ani hunuu me, na wɔtwerɛɛ m’akwaa nyinaa wɔ wo nwoma mu.” (Dwom 139:16) Ɛwom, Dawid de kasakoa na ɛyɛɛ adwuma, nanso nea ɔkaeɛ no yɛ nokware turodoo te sɛ Bible akyerɛwfo a aka no. Wɔn mu biara ammɔ ne srɛ mu anka biribiara da, na saa ara nso na wɔn mu biara anto anansesɛm.—2 Samuel 23:1, 2; 2 Timoteo 3:16.\nƐyɛ dɛn na mmofra nya su a wɔn awofo wɔ no bi?\nNSƐM A ƐWOM NO FI HE?\nYɛtaa ka sɛ asɛm bi safoa bue asɛm bi pon. Mpɛn pii no, sɛ nyansahufo kyerɛkyerɛ ahintasɛm bi mu a, ɛbɛwie aseɛ no, na akɔbue ahintasɛm foforo so. Saa ara na ɛte wɔ DNA ho. Bere a ɛbɛdaa adi sɛ yɛn ho nsɛm nyinaa wɔ DNA mu no, ebinom dwenee ho ara na wɔbisaa sɛ, ɛnneɛ ‘Nsɛm a ɛwom no fi he?’ Onipa biara nni hɔ a ɔnim nea ɛyɛeɛ a DNA a ɛdi kan baeɛ. Enti sɛnea obiara hu no no na ɔbɛka. Nanso ɛnsɛ sɛ yɛbɔ yɛn srɛ mu ka biribiara kɛkɛ.\nAfe 1999 mu no, fam tutufo huu tete kyɛmfɛre ahorow bi wɔ Pakistan. Na nkyerɛwde bi wowɔ ho a obi nnim nea ɛkyerɛ. Bɛsi nnɛ, obiara ntumi nhuu nea nkyerɛwde no kyerɛ. Nanso obiara gye di sɛ obi na ɔkyerɛw saa nsɛm no guu ho.\nBere a Watson ne Crick huu sɛnea DNA te na wɔde too dwa no, ankyɛ koraa na nyansahufo mmienu bi nso bɔɔ mmɔden sɛ wɔbɛkyere nsɛm wɔ wim. Ɛno na ɛmaa nyansahufo fii ase hwehwɛɛ sɛ wɔbɛhu abɔde foforo bi wɔ wim anaa.\nDɛn na yɛrepɛ akyerɛ? Sɛ nnipa hu nkyerɛwde wɔ annwene bi ho anaa wɔte nnyegyeeɛ bi wɔ wim a, ntɛm ara wɔhu sɛ ɛfi obi. Ɛho nhia sɛ wɔhu ɔnii ko ansa na wɔagye adi. Nanso bere a nnipa huu sɛnea DNA yɛ adwuma no, wɔn mu pii piaa nokwasɛm yi too nkyɛn. Na wɔmpɛ sɛ wɔgye tom sɛ obi a ɔnim nyansa na ɔhyehyɛ too hɔ. Wohwɛ a ntease wom sɛ wɔbɛyɛ saa? Wei ne nyansahu hyia? Anigyesɛm ne sɛ, nyansahufo akukudam te sɛ Gene Hwang ne Yan-Der Hsuuw ne nnipa yi nyɛ adwene. * Ma yɛntie nea wɔwɔ ka.\nƆbenfo Gene Hwang asua awosu ho ade akɔ akyiri. Bere bi a atwam no na ɔgye adannandi di, nanso nhwehwɛmu a ɔyɛeɛ ma ɔsesaa n’adwene. Nyan! akyerɛwfo ne no twetwee nkɔmmɔ na ɔkaa sɛ: “Awosu ho ade a mesuae no ma mehuu sɛnea nkwa te ankasa. Ɛwiee aseɛ no, mebɛgye toom sɛ Ɔbɔadeɛ nyansafo bi wɔ hɔ.”\nƆbenfo Yan-Der Hsuuw yɛ adwuma wɔ National Pingtung University of Science and Technology wɔ Taiwan. Ɔno na ɔhwɛ asoɛ a wɔsua nyinsɛn ho ade so. Bere bi na ɔno nso gye adannandi di, nanso nhwehwɛmu bi a ɔyɛeɛ ma ɔsesaa n’adwene. Ɔkyerɛkyerɛɛ sɛnea nkwammoaa mu kyekyɛ bɛyɛ nipadua akwaa mu. Ɔkaa sɛ: “Nkwammoaa biara ne baabi a ɛwɔ ne dwuma a ɛdi. Nea ɛdi kan koraa no, nkwammoaa no boaboa wɔn ano akuakuo na ebi bɛyɛ akwaa te sɛ koma, berɛboɔ, asaabo, nsa, ne nnan. Engineer bɛn paa na ɔbɛtumi aso biribi a ɛte saa ho daeɛ na kampɛsɛ wɔakyerɛw ho asɛm? Nanso ɔkwan a mogyatɔw fa so nyini bɛyɛ nnipa no, wɔahyehyɛ ne nyinaa wɔ DNA mu ma ɛyɛ nwonwa. Sɛ mehwɛ wei nyinaa a, nea mɛka ara ne sɛ nkwa fi Onyankopɔn.”\nGene Hwang (benkum) ne Yan-Der Hsuuw\nƐHO HIA SƐ YƐHU?\nNokwasɛm ne sɛ ɛho hia paa! Sɛ Onyankopɔn na ɔbɔɔ nkwa a, ɛnneɛ ɔno na yɛde ɛho anuonyam bɛma no, na ɛnyɛ adannandi. (Adiyisɛm 4:11) Bio nso, sɛ yɛn nyinaa yɛ Ɔbɔadeɛ nyansafo bi nsa ano adwuma a, ɛnneɛ na biribi nti na ɔbɔɔ yɛn. Sɛ nkwa baeɛ ara kwa a, ɛnneɛ na asetena nni atirimpɔ biara. *\nNokwasɛm ni, nnipa a wɔdwene nneɛma ho kɔ akyiri deɛ, sɛ biribi kyere wɔn adwene a, ɛyɛ a wɔpɛ sɛ wonya ho mmuae a ɛtɔ asom. Ná Viktor Frankl yɛ adwene ne nneyɛe ho ɔbenfo, na ɔkaa sɛ: “Ade a ɛboa obi ma ɔyere ne ho yɛ biribi wɔ n’asetenam ne sɛ ɔbɛhu nea enti a ɔte ase.” Yɛn nyinaa fi awosu mu pɛ sɛ yɛhu baabi a yɛfi, na sɛ yɛbɛnya ho mmuae a ɛtɔ asom a, gye sɛ yɛgye tom sɛ Onyankopɔn na ɔbɔɔ yɛn. Nanso asɛmmisa ne sɛ, sɛ Onyankopɔn na ɔbɔɔ yɛn a, ɔkwan bɛn so na ɔma yɛhu no?\nYesu Kristo buaa saa asɛm yi. Ɔkaa sɛ: “Ɛnyɛ paanoo nko ara so na onipa nam bɛtena aseɛ, na mmom asɛm biara a ɛfiri Yehowa [anaa Nyankopɔn] anom nso.” (Mateo 4:4) Yehowa asɛm a ɛwɔ Bible mu no ama nnipa ɔpepem pii ahu nea nti a wɔte ase, na wɔrehwɛ daakye papa bi kwan. (1 Tesalonikafoɔ 2:13) Wo nso sua Bible no na ɛmmoa wo. Anyɛ hwee koraa no, woanya nea wobɛgyina so de ahwehwɛ nwoma soronko yi mu.\n^ nky. 3 DNA ho nhwehwɛmu a animdefo bi yɛeɛ na Watson ne Crick yɛɛ bi too so. Nsɛmfua deoxyribonucleic acid na wɔatwa no tiaa DNA.—Hwɛ adaka a wɔato din “ DNA Ho Nsɛm.”\n^ nky. 6 Agyiraehyɛde A, C, G, ne T no gyina hɔ ma adenine, cytosine, guanine, ne thymine.\n^ nky. 18 Wokɔ jw.org a, wobɛhu nsɛm bi a wɔabisabisa nyansahufo bi. Klik “Search” na bɔ “interview scientist” hyɛ hɔ.\n^ nky. 22 Wopɛ sɛ wonya abɔde ne adannandi ho nkyerɛkyerɛm pii a, hwɛ nwomawa a wɔato din The Origin of Life—Five Questions Worth Asking ne Was Life Created? Kɔ www.jw.org.\nEnti Nyansahu ne Adannandi Hyia?\nDɛn na ɛma yɛgye asɛm bi tom sɛ ɛyɛ nyansahu? Nhwehwɛmu nwoma bi a ɛde Encyclopedia of Scientific Principles, Laws, and Theories, kyerɛ sɛ, sɛ yɛka sɛ biribi ne nyansahu hyia a, ɛsɛ sɛ ɛtumi yɛ nneɛma mmiɛnsa bi. Sɛ yɛfa nea Albert Einstein ka faa tumi a ɛtwe nneɛma ba fam ho sɛɛ a, ɛsɛ sɛ\nYɛtumi de yɛn ani hu\nYɛtumi sɔ hwɛ\nNea wɔbɛka afa ho nso ba mu pɛpɛɛpɛ\nƐnneɛ adannandi nso ɛ, adanse bɛn na ɛfoa so? * Yɛnhu sɛnea ɛyɛ adwuma fa. Ɛnyɛ biribi a wɔtumi sɔ hwɛ. Sɛ wɔka biribi fa ho nso a, ɛmma mu saa. Enti wohwɛ a, dɛn paa na ɛwɔ adannandi nkyerɛkyerɛ mu a yɛbɛtumi aka sɛ ɛne nyansahu hyia? Nhwehwɛmu nwoma koro no ara ka sɛ, “sɛ biribi ne nyansahu hyia a, ɛnkyerɛ sɛ ɛyɛ nokwasɛm turodoo, nanso ɛsɛ sɛ nwomanimfoɔ tumi yɛ ho nhwehwɛmu.”\n^ nky. 44 Sɛ yɛka “adannandi” a, ɛfa nkyerɛkyerɛ a ɛne sɛ nipa fi kontromfi mu na ɛbaeɛ. Anaa nkyerɛkyerɛ a ɛne sɛ nneɛma nketenkete dannan bɛyɛ biribi foforo.\nAugust 2015 | Nkwammoaa—Nwomakorabea a Ɛwɔ Nkwa!\nNYAN! August 2015 | Nkwammoaa—Nwomakorabea a Ɛwɔ Nkwa!\nNyansahufo Bi Kyerɛkyerɛ Ne Gyidi Mu


Wɔwoo Yohane Suboni na Wɔtoo Ne Din | Yesu Asetena\nWƆWOO YOHANE SUBONI NA WƆTOO NE DIN\nSAKARIA KAA ADWUMA A YOHANE BƐYƐ DAAKYE\nNá Elisabet regye nna awo. Ne busuani Maria bɛtenaa ne nkyɛn abosome mmiɛnsa. Afei deɛ na bere aso sɛ Maria san twa kwan kɔ Nasaret a ɛwɔ Yudea atifi fam no. Ná ɔno nso nyem abosome mmiɛnsa.\nMaria fii hɔ no, ankyɛ koraa na Elisabet woe. Elisabet wo faa ne ho faa ne ba, na anigye ne ahurusi a ɛbae deɛ, yɛnka! Obiara ba hɔ bɛhu Elisabet ba no a, na ɔno nso ani agye.\nOnyankopɔn Mmara a ɔde maa Israelfo no kyerɛ sɛ, sɛ obi wo ɔbabarima na ɔnya nnawɔtwe a, wɔntwa no twetia. Saa bere no ara nso na na wɔtaa to mmarimaa din. (Leviticus 12:2, 3) Bere no soe no, ebinom kaa sɛ Sakaria mfa abofra no nto ɔno ara ne ho. Nanso Elisabet ampene, na ɔkaa sɛ: “Dabi! mmom wɔbɛfrɛ no Yohane.” (Luka 1:60) Wobɛkae a, ɔbɔfo Gabriel kaa sɛ wɔwo abofra no a, wɔmfrɛ no Yohane.\nMpɔtam hɔfo ne abusuafo ante ase, na wɔkaa sɛ: “Obiara nni w’abusua mu a ne din de saa.” (Luka 1:61) Wɔde wɔn nsa kasa kyerɛɛ Sakaria bisaa no din a wɔmfa nto abofra no. Ɛnna Sakaria gyee ade kyerɛw so sɛ: “Ne din de Yohane.”—Luka 1:63.\nSakaria kyerɛw din no wiee no, anwonwasɛm, ɛhɔ ara na ɔtumi kasae! Kae sɛ, bere a ɔbɔfo no bɛkaa sɛ Elisabet bɛwo no, Sakaria annye no anni, ɛno nti na ɔtɔree mum no. Enti Sakaria kasae no, ɛyɛɛ nkurɔfo no nwonwa paa ma wɔbisabisaa wɔn ho sɛ: “Ɛdeɛn koraa na abɔfra kumaa yi bɛyɛ?” (Luka 1:66) Wɔhuu sɛ ɛkwan a wɔfaa so too Yohane din no, na Onyankopɔn nsa wom.\nAfei, honhom hyɛɛ Sakaria mã, na ɔkaa sɛ: “Nhyira nka Yehowa, Israel Nyankopɔn, sɛ wama n’ani aba ne nkurɔfoɔ so na wagye wɔn. Wama nkwagye abɛn so wɔ n’akoa Dawid fie ama yɛn.” (Luka 1:68, 69) Awurade Yesu a na wɔnnya nwoo no no, ɔno na ɔfrɛɛ no “nkwagyeɛ abɛn” no. Sakaria kaa sɛ ɛnam ne so na Onyankopɔn bɛgye yɛn afiri atamfo nsam, na “ɔbɛma yɛn hokwan de asom no a yɛrensuro wɔ nokorɛdie pintinn ne tenenee mu n’anim, yɛn nkwa nna nyinaa.”—Luka 1:74, 75.\nSakaria hyɛɛ ne ba no ho nkɔm sɛ: “Wo abɔfra kumaa yi, wɔbɛfrɛ wo Ɔsorosoroni no diyifoɔ, ɛfiri sɛ wobɛdi Yehowa anim akɔsiesie n’akwan, na wama ne nkurɔfoɔ anya nkwagyeɛ a ɛnam wɔn bɔne fafirie so ba no ho nimdeɛ, yɛn Nyankopɔn mmɔborɔhunu nti. Saa mmɔborɔhunu yi nti adekyeeɛ hann firi soro bɛpue yɛn so, ama wɔn a wɔtete sum ne owuo sunsum ase no anya hann, agye yɛn taataa akɔ asomdwoeɛ kwan so.” (Luka 1:76-79) Saa nkɔmhyɛ no ka koma paa!\nSaa bere no, na osigyani Maria asan akɔdu Nasaret. Sɛ ne nyinsɛn no pue a, dɛn na ɛbɛto no?\nNá Yohane kyɛn Yesu abosome sɛn?\nBere a Yohane dii nnawɔtwe no, dɛn na ɛsii?\nAdwuma bɛn na nkɔmhyɛ kyerɛɛ sɛ Onyankopɔn de bɛhyɛ Yohane nsa?


Jehovah Adasefo Bisa Edwuma Eso Wɔnngye Akatua\nKENKAN WƆ Afrikaans Albanian Arabic Armenian Armenian (West) Azerbaijani Azerbaijani (Cyrillic) Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chuvash Croatian Czech Danish Dutch English (Borɔfo) Estonian Finnish French Ga (Nkran Kasa) Garifuna Georgian German Greek Haitian Creole Hebrew Hungarian Indonesian Italian Japanese Kannada Kinyarwanda Korean Lithuanian Malagasy Malay Malayalam Mam Marathi Mfantse Nahuatl (Central) Norwegian Otomi (Mezquital Valley) Persian Polish Portuguese Portuguese (Portugal) Punjabi Rarotongan Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Tarascan Tigrinya Totonac Tsonga Turkish Tzeltal Tzotzil Ukrainian Urdu Valencian Xhosa Zulu\nWobisa Edwuma Eso Wɔnngye Akatua\nBɔbor mfrenhyia 28 nye yi no, Jehovah Adasefo bɔbor 11,000 efifi hɔn efie nye hɔn man mu mpo akɔboa ma woesisi adan ahorow wɔ aman 120 do. Hɔn nyinara dze enyigye efi hɔn pɛ mu dze hɔn nyimdzee nye hɔn ahoɔdzen aboa ber nyina, a wɔanngye akatua biara.\nHɔn mu pii tuaa hɔnankasa hɔn kaar akatua dze kɔr bea a wɔrekɛyɛ edwuma no. Binom dze hɔn akwanma ber na wɔdze yɛɛ edwuma no. Binom so serɛɛ kwan wɔ edwuma mu, na iyi maa wɔhweer hɔn akatua.\nNna ɔnnyɛ nhyɛ dɛ wɔbɔbɔ dɛm afɔr ahorow yi, naaso wofi hɔn pɛ mu tuu hɔn ho mae dɛ wɔbɔboa atserɛw wiadze nyina Ahendzi asɛmpakã edwuma no mu. (Matthew 24:14) Woesisi ɔfese ahorow, mbea a wɔtsena, nye mbea ahorow a wotsintsim Bible nye Bible ho nwoma ahorow. Jehovah Adasefo esisi Ehyiadzi Asa ahorow so a ɔfa nyimpa dodow 10,000 nye Ahendzi Asa ahorow a ɔfa nyimpa dodow 300.\nDɛm dwumadzi yi da ho ara rokɔ do. Sɛ edwumayɛfo no du adansibea hɔ a, edwumayɛbea nkorbata a ɔhwɛ dɛm bea no do no ma hɔn dabew, edziban, ɔhor hɔn ndzɛmba ma hɔn, na ɔma hɔn nsa kã asetsena mu ehiadze ahorow. Adasefo a wɔbembɛn bea a edwuma no rokɔ do no so nya enyigye a ɔwɔ adansi edwuma mu no mu kyɛfã.\nMbrɛ ɔbɛyɛ na wɔayɛ dɛm edwuma kɛse yi ho nhyehyɛɛ na wɔama ho akwankyerɛ no, wɔyɛɛ amanaman ntamu nhyehyɛɛ bi wɔ afe 1985 mu. Sɛ etuhoakyɛnyi bi botum enya dɛm nhyehyɛɛ yi mu kyɛfã a, ɔsɛ dɛ ɔyɛ Jehovah Dasefo a oedzi fi mfe 19 kesi 55, na annyɛ yie koraa no onyim adansi ho nsaano edwuma kor bi. Mpɛn pii no, obi no dwumadzi wɔ nhyehyɛɛ yi mu no dzi adapɛn ebien kesi abosoom ebiasa, ɔwɔ mu, ɔtɔ ber bi a wotum twẽ mu ma odzi afe anaa dza ɔbor dɛm.\nWɔtsetse adansifo no hɔn yernom ma wɔkyekyer ndadze nkakraba, wɔtow ntayaa, wotwutwuw ndua ho, na wopenti. Binom boa ma wɔyɛ edziban a wobedzi anaa wosiesie adansifo no adan mu.\nSɛ etuhoakyɛfo yi san kɔ hɔn efie a, binom kyerɛw nkrataa dze bɛkyerɛ enyisɔ dɛ wɔtoo nsa frɛɛ hɔn ma wɔbɛyɛɛ edwuma no. Awarfo bi kyerɛɛw dɛ: “Yɛpɛ dɛ yɛda hom ase papaapa wɔ ho kwan a yenyae dze bɛyɛɛ edwuma wɔ edwumayɛbea a ɔwɔ Budapest no. Adasefo a wɔwɔ Hungary no daa ɔdɔ nye enyisɔ edzi papanara! Yedzii hɛn bosoom kor no wiei no, nna ɔyɛ dzen ma hɛn dɛ yɛbɛkã bae-bae. Naaso, nsɛ aber nyina dɛmara na ɔtse? Yɛwɔ enyisun dɛ yɛbɛsan akɔ hɔ bio wɔ nsutɔber mu. Aber biara a yebenya dɛm dwumadzi yi bi no, ɔtse dɛ ma ɔyɛ abosoom a hɛn enyi gye paa wɔ asetsena mu.”\nFa mona Fa mona Wobisa Edwuma Eso Wɔnngye Akatua\nPhilippines Adansi Edwuma No Ho Mfonyin 1 (February 2014 Dze Kesi May 2015)


Ephesians 2 NIV - Efesofo 2 NA-TWI | Biblica América Latina\nEphesians 2 NIV - Efesofo 2 NA-TWI\nKristo mu nkwagye yɛ adom\n1Kan no, esiane mo asoɔden ne mo bɔne nti, na moawuwu wɔ honhom mu. 2 Saa bere no na mudi bɔne a ɛwɔ wiase no akyi. Mutiee nea odi wim atumfo so a ɛnnɛ yi ɔno na odi wɔn a wontie Onyankopɔn asɛm no so no. 3 Nokwarem, na yɛn nyinaa te sɛ wɔn na yɛtenaa ase maa yɛn ho, yɛɛ nea yɛpɛ sɛ yɛyɛ biara. Yɛn nso na ɛsɛ sɛ Onyankopɔn abufuw ba yɛn so saa ara.\n4 Nanso Onyankopɔn ahummɔbɔ ne ne dɔ a ɔdɔ yɛn no so 5 efisɛ, yɛn asoɔden nti, yewuwuu wɔ honhom mu no, ɔde yɛn ne Kristo baa nkwa mu. Onyankopɔn adom nti na wɔagye mo nkwa. 6 Baako a yɛne Kristo Yesu yɛe no nti, ɔma yɛne no sɔree sɛ yɛne no nni soro so. 7 Ɔyɛɛ eyi de daa ne dɔ a ɔbɛda no adi akyerɛ yɛn wɔ Yesu Kristo mu wɔ nna a ɛrebɛba no mu no adi.\n8 Onyankopɔn adom nti na monam gyidi mu anya nkwa. Emfi mo ara mo nneyɛe mu na mmom efi Onyankopɔn akyɛde mu. 9 Biribiara a aba no mfi mo nneyɛe mu nti morentumi nhoahoa mo ho. 10 Onyankopɔn ne yɛn Yɛfo na yɛne Kristo Yesu baakoyɛ mu, wabɔ yɛn sɛ yɛmmɛyɛ nnwuma pa a wasiesie agu hɔ sɛ yɛmmɛyɛ no.\n11 Mo a wɔwoo mo Amanamanmufo a Yudafo, wɔn a wɔfrɛ wɔn ho twetiatwafo, na wɔfrɛ mo wɔn a wontwaa twetia a ɛkyerɛ nea na nnipa yɛ wɔn honam no, monkae sɛnea na mote bere a atwam no. 12 Saa bere no, na moatew mo ho afi Kristo ho. Na moyɛ ahɔho a monka wɔn a Onyankopɔn ayi wɔn no ho. Na munni apam a ne fapem gyina ɛbɔ a Onyankopɔn hyɛɛ ne nkurɔfo no mu kyɛfa biara. Na mote wiase ha a munni anidaso na munnim Onyankopɔn.\n13 Nanso, afei, mo a na anka mowɔ akyirikyiri no nam baako a mo ne Kristo Yesu ayɛ no ne Kristo wu no so atwiw abɛn.\n14 Efisɛ, Kristo no ankasa nam baako a wama Yudafo ne Amanamanmufo ayɛ no so de asomdwoe aba. Ɔnam ɔno ankasa ne honam so bubuu ɔfasuw a na etwa wɔn ntam ma wɔyɛ atamfo no. 15 Ɔnam ne mmara so atwa Yuda Mmara no mu sɛnea ɛbɛyɛ a obefi nnipa horow abien no mu anya nnipa foforo a wɔne no yɛ baako na ɛnam so de asomdwoe aba. 16 Kristo nam ne wu a owui asɛnnua no so no tɔree ɔtan ase. Ɔnam asɛnnua no so kaa aman abien no bɔɔ mu ma wɔbɛyɛɛ nipadua koro san de wɔn baa Onyankopɔn nkyɛn. 17 Enti Kristo ba bɛkaa Asɛmpa a ɛfa asomdwoe ho no kyerɛɛ wɔn nyinaa. Ɔka kyerɛɛ mo Amanamanmufo a na mommɛn Onyankopɔn no ne mo Yudafo a na mobɛn Onyankopɔn no nyinaa. 18 Kristo nti na yɛn nyinaa, Yudafo ne Amanamanmufo, nam Honhom koro so tumi ba Agya no anim.\n19 Enti mprempren, mo Amanamanmufo no, monyɛ ahɔho bio; mo ne Onyankopɔn nkurɔfo no yɛ nnipa koro na mofra Onyankopɔn abusuafo no mu.\n20 Mo nso wɔde mo asi fapem a asomafo no ne adiyifo no toe a Kristo Yesu no ankasa yɛ ne tweatibo no so. 21 Ɔno na okita ɔdan no afaafa nyinaa mu na ɔhwɛ ma enyin bɛyɛ Awurade asɔredan kronkron no. 22 Mo ne no aka abom nti, wɔasi mo ne afoforo nyinaa afra sɛ ɔdan baako a Onyankopɔn nam ne Honhom so te mu.\nNA-TWI : Efesofo 2


Yeremia 23 | Intanɛt So Bible| Wiase Foforɔ Nkyerɛaseɛ\nNguanhwɛfo pa ne nguanhwɛfo bɔne (1-4)\nAsetena bɛyɛ dwoodwoo wɔ ‘trenee dua a ɛbɛfefɛw’ no ase (5-8)\nWɔkasa tiaa adiyifo atorofo no (9-32)\nYehowa “adesoa” no (33-40)\n23 “Nguanhwɛfo a wɔsɛe nguan a wodidi wɔ m’adidibea, na wɔbɔ wɔn hwete no nnue!” Yehowa asɛm ni.+ 2 Enti nea Yehowa, Israel Nyankopɔn no aka atia ahwɛfo a wɔhwɛ me man no ni: “Moabɔ me nguan ahwete; moabɔ wɔn apansam, na moantew mo ani anhwɛ wɔn.”+ “Enti mo nneyɛe bɔne nti, mɛdan m’ani aba mo so,” Yehowa asɛm ni. 3 “Na mɛboaboa me nguan a aka no ano afi nsaase a mebɔɔ wɔn hwetee so+ no nyinaa so, na mɛsan de wɔn aba wɔn adidibea,+ na wɔbɛwo na wɔadɔɔso.+ 4 Na mede ahwɛfo a wɔbɛhwɛ wɔn yiye besisi wɔn so.+ Wɔrensuro bio, na ehu biara nso renka wɔn, na wɔn mu biara renyera,” Yehowa asɛm ni. 5 “Hwɛ! Nna bi reba,” Yehowa asɛm ni, “na mɛma trenee dua bi afefɛw* ama Dawid.+ Na ɔhene bi bedi hene+ na ɔde nhumu bɛyɛ ade; obebu atɛntrenee na wayɛ adetrenee wɔ asaase no so.+ 6 Ne nna mu no,* wobegye Yuda,+ na Israel bɛtena hɔ dwoodwoo.+ Na edin a wɔde bɛfrɛ no ne: Yehowa Ne Yɛn Trenee.”+ 7 “Nanso nna bi reba,” Yehowa asɛm ni, ‘na wɔrenka bio sɛ: “Sɛ́ Yehowa a oyii Israelfo fii Egypt asaase so bae no te ase yi!”’+ 8 na mmom wɔbɛka sɛ, ‘Sɛ́ Yehowa a ɔde Israel fi asefo kɔɔ atifi fam asaase so ne nsaase a mebɔɔ wɔn hwetee so nyinaa so na ɔsan de wɔn bae no te ase yi,’ na wɔbɛtena wɔn ankasa asaase so.”+ 9 Nea mewɔ ka kyerɛ adiyifo no ni: Me koma abubu wɔ me mu. Me nnompe nyinaa rewosow. Mayɛ sɛ obi a wabowNe ɔbarima a nsã aba n’ani so,Esiane Yehowa ne ne nsɛm kronkron nti. 10 Awaresɛefo ahyɛ asaase no so ma.+Nnome no nti, asaase no redi awerɛhow,+Na sare so adidibea ahyew.*+ Wɔn akwan yɛ bɔne, na wɔde wɔn tumi sisi nkurɔfo. 11 “Odiyifo ne ɔsɔfo nyinaa ho agu fĩ.*+ Mahu wɔn amumɔyɛ no bi wɔ me fi mpo,”+ Yehowa asɛm ni. 12 “Ɛno nti wɔn kwan so bɛyɛ toro na esum aba so;+Wobepiapia wɔn ama wɔahwehwe ase. Efisɛ mede mmusu bɛba wɔn soAfe a wobebu akontaa no,” Yehowa na waka. 13 “Mahu ade tantaantan bi wɔ Samaria adiyifo mu.+ Baal na ɔkanyan wɔn ma wɔhyɛ nkɔm,Na wɔma me man Israel fom kwan. 14 Na mahu biribi a ɛyɛ asefem wɔ Yerusalem adiyifo mu. Wɔsɛe aware,+ na wɔnantew nkontompo mu;+Wɔhyɛ abɔnefo nkuran,*Na wɔntwe wɔn ho mfi wɔn amumɔyɛ ho. Wɔn nyinaa te sɛ Sodom wɔ m’ani so,+Na emufo te sɛ Gomora.”+ 15 Enti nea asafo Yehowa aka atia adiyifo no ni: “Mɛma wɔadi awɔnwene,Na mama wɔanom nsu a awuduru wom.+ Efisɛ ɔwae fi Yerusalem adiyifo mu atrɛw kɔ asaase no nyinaa so.” 16 Nea asafo Yehowa aka ni: “Munntie adiyifo a wɔhyɛ nkɔm kyerɛ mo no nsɛm.+ Wɔredaadaa mo.* Anisoadehu a wɔka ho asɛm no fi wɔn ankasa koma mu;+Emfi Yehowa anom.+ 17 Wɔkɔ so ka kyerɛ wɔn a wommu me no sɛ,‘Yehowa aka sɛ: “Mubenya asomdwoe.”’+ Na obiara a ɔyɛ asoɔden di ne koma akyi no, wɔka kyerɛ no sɛ,‘Mmusu biara remma wo so.’+ 18 Na hena na watena Yehowa nnamfo paa nkyɛnAhu n’asɛm na wate n’asɛm? Hena na wawɛn n’aso sɛnea ɛbɛyɛ a ɔbɛte n’asɛm? 19 Hwɛ! Yehowa ahum de abufuw betu;Ɛbɛyɛ sɛ mframa dennen a edi kyinhyia, na ebetwa ne ho wɔ abɔnefo apampam.+ 20 Yehowa abufuw rensan,Gye sɛ wayɛ nea wasusuw wɔ ne komam no awie. Awiei nna no mu na mobɛte eyi ase yiye. 21 Mansoma adiyifo no, nanso wotuu mmirika. Manka hwee ankyerɛ wɔn, nanso wɔhyɛɛ nkɔm.+ 22 Sɛ wɔtenaa me nnamfo paa nkyɛn a,Anka wɔbɛma me man ate me nsɛm,Na anka wɔbɛma wɔasan afi wɔn kwammɔne ne wɔn nneyɛe bɔne no ho.”+ 23 “Menyɛ Onyankopɔn a ɔbɛn anaa?” Yehowa asɛm ni, “na menyɛ Onyankopɔn a ɔwɔ akyirikyiri nso?” 24 “Obi betumi de ne ho asie hintabea bi a merenhu no anaa?”+ Yehowa asɛm ni. “Biribi betumi ahintaw wɔ ɔsoro anaa asaase so a merenhu anaa?”*+ Yehowa asɛm ni. 25 “Mate nea adiyifo a wɔhyɛ nkɔm a ɛnyɛ nokware wɔ me din mu rekeka no sɛ, ‘Maso dae! Maso dae!’+ 26 Adwene a adiyifo no wɔ sɛ wɔbɛhyɛ nkɔm a ɛnyɛ nokware no, ɛbɛkɔ so wɔ wɔn komam akosi da bɛn? Wɔyɛ adiyifo a wɔka wɔn komam nnaadaasɛm.+ 27 Wɔpɛ sɛ wɔde adae a wɔkeka kyerɛ wɔn ho no ma me man werɛ fi me din, sɛnea Baal nti wɔn agyanom werɛ fii me din no.+ 28 Odiyifo a waso dae no, ma ɔnka dae no, na nea m’asɛm wɔ ne nkyɛn no, ma ɔnka m’asɛm no nokwarem.” “Wohwɛ a ntɛtɛwa yɔnko ne hwiit* anaa?” Yehowa asɛm ni. 29 “M’asɛm nte sɛ ogya anaa,”+ Yehowa asɛm ni, “ɛnte sɛ hamma* a ebubu ɔbotan pasaa anaa?”+ 30 “Enti hwɛ, me ne adiyifo no anya,” Yehowa asɛm ni, “adiyifo a wowia me nsɛm fi wɔn yɔnko hɔ no.”+ 31 “Hwɛ, me ne adiyifo no anya,” Yehowa asɛm ni, “adiyifo a wɔde wɔn tɛkrɛma keka sɛ, ‘N’anom asɛm ni!’ no.”+ 32 “Hwɛ, me ne adiyifo a wɔsoso atoro adae no anya,” Yehowa asɛm ni, “adiyifo a wɔkeka adae, na wɔn atosɛm ne wɔn ahohoahoa nti, wɔma me man fom kwan no.”+ “Nanso mensomaa wɔn, na menhyɛɛ wɔn. Ɛno nti wɔremfa mfaso biara mmrɛ ɔman yi,”+ Yehowa asɛm ni. 33 “Na sɛ ɔman yi anaa odiyifo anaa ɔsɔfo bi bisa wo sɛ, ‘Ɛdɛn ne Yehowa adesoa?’* a, ka kyerɛ wɔn sɛ, ‘“Mo saa nkurɔfo yi, mo na moyɛ adesoa no! Na mɛtow mo akyene,”+ Yehowa na waka.’ 34 Na odiyifo anaa ɔsɔfo anaa ɔman yi muni a ɔka sɛ, ‘Eyi ne Yehowa adesoa!’* no, mede m’ani besi saa onipa no ne ne fifo so. 35 Nea mo mu biara bisa ne yɔnko ne ne nua ne sɛ, ‘Mmuae bɛn na Yehowa de ama? Na dɛn na Yehowa aka?’ 36 Na Yehowa adesoa* no de, ɛnsɛ sɛ moka ho asɛm bio, efisɛ adesoa* no ne mo ara mo anom asɛm, na Onyankopɔn teasefo no, asafo Yehowa, yɛn Nyankopɔn nsɛm no, moasesa no. 37 “Eyi na ka kyerɛ odiyifo no, ‘Mmuae bɛn na Yehowa de ama wo? Na dɛn na Yehowa aka? 38 Na sɛ mokɔ so ka sɛ “Yehowa adesoa!”* a, ɛnde nea Yehowa aka ni: “Esiane sɛ moka sɛ, ‘Asɛm yi ne Yehowa adesoa,’* bere a meka kyerɛɛ mo sɛ, ‘Monnka sɛ: “Yehowa adesoa!”* nti,’ 39 hwɛ! Merebɛma mo so na matow mo afi m’anim akyene, mo ne kurow a mede maa mo ne mo agyanom no. 40 Na mɛma w’ani awu daa na animguase aka wo afebɔɔ, na obiara werɛ remfi da.”’”+\n^ Anaa “mɛma ɔdedifo bi so.”\n^ Anaa “Ne bere so no.”\n^ Anaa “akisa.”\n^ Anaa “yɛ awaefo.”\n^ Nt., “Wɔhyɛ abɔnefo nsa den.”\n^ Anaa “Wɔrema mo anya anidasohunu.”\n^ Anaa “Menhyɛɛ ɔsoro ne asaase nyinaa ma anaa?”\n^ Anaa “asɛm a emu yɛ duru?” Hebri asɛm a wɔkyerɛɛ ase “adesoa” wɔ ha yi betumi akyerɛ “Onyankopɔn atemmusɛm a emu yɛ duru” anaa “biribi a emu yɛ duru.”\n^ Anaa “asɛm a emu yɛ duru.”


Suasua Yesu Akokoɔduro ne Ne Nhunumu | Adesua\nKENKAN WƆ Afrikaans Cakchiquel (Western) Cambodian Dangme English Ewe French Ga Garifuna Greenlandic Hmong (White) Italian Kikongo Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\n“Ɛwom sɛ monhuu no da deɛ, nanso modɔ no. Seesei monhu no deɛ, nanso mogye no di.”—1 PETRO 1:8.\nDeɛn na ɛbɛtumi aboa wo ma woakɔ so anante ɔkwan a ɛkɔ daa nkwa mu no so?\nWobɛyɛ dɛn atumi asuasua akokoɔduro a Yesu wɔ no bi?\nWobɛyɛ dɛn atumi asuasua nhunumu a Yesu wɔ no bi?\n1, 2. (a) Yɛbɛyɛ dɛn anya daa nkwa? (b) Dɛn na ɛbɛboa yɛn ma yɛawie yɛn akwantuo no?\nSƐ YƐBA bɛyɛ Kristofo a, ɛte sɛ nea yɛafiri akwantuo bi ase. Sɛ yɛkɔ so di nokorɛ ma Onyankopɔn a, yɛbɛduru baabi a yɛrekɔ no, na yɛbɛtena ase daa. Yesu kaa sɛ: “Deɛ ɔbɛgyina mu akɔsi awieeɛ no, ɔno na wɔbɛgye no nkwa.” (Mateo 24:13) Sɛ́ ebia yɛbɛwu anaasɛ wiase bɔne yi bɛba awieeɛ no, ɛsɛ sɛ yɛkɔ so di Onyankopɔn nokorɛ kɔsi “awieeɛ” ansa na yɛawie yɛn akwantuo no. Nanso, ɛsɛ sɛ yɛhwɛ yie sɛ yɛremma wiase yi ntwetwe yɛn adwene. (1 Yohane 2:15-17) Yɛbɛyɛ dɛn atumi awie yɛn akwantuo no?\n2 Yesu yɛɛ nhwɛsoɔ pa too hɔ maa yɛn. Sɛ yɛsua Yesu asetena ho nsɛm a ɛwɔ Bible mu anaa sɛnea ɔbɔɔ ne bra ho adeɛ a, yɛbɛtumi ahu no yie. Ɛno bɛma yɛadɔ no, na yɛanya ne mu gyidie. (Kenkan 1 Petro 1:8, 9.) Ɔsomafo Petro kaa sɛ, Yesu gyaa yɛn nhwɛsoɔ sɛ yɛnni akyire pɛɛ. (1 Petro 2:21) Sɛ yɛsuasua nea Yesu yɛeɛ no yie a, yɛbɛtumi agyina mu akɔsi awieeɛ. * (Hwɛ aseɛ hɔ asɛm no.) Adesua a ɛdi wei anim no, yɛhuu sɛnea yɛbɛtumi asuasua Yesu ahobrɛaseɛ ne n’ayamhyehyeɛ. Wɔ adesua yi mu deɛ, yɛbɛsua n’akokoɔduro ne ne nhunumu ho adeɛ.\nYESU WƆ AKOKOƆDURO\n3. Deɛn ne akokoɔduro, na yɛyɛ dɛn nya?\n3 Sɛ yɛwɔ akokoɔduro a, ɛbɛtumi ahyɛ yɛn den na aboa yɛn ma yɛagyina nsɛnnennen ano. Akokoɔduro boa yɛn ma yɛyɛ nea ɛtene nso. Sɛ yɛhyia sɔhwɛ a, ɛbɛtumi aboa yɛn ma yɛayɛ komm na yɛadi nokorɛ ama Onyankopɔn. Sɛ obi wɔ akokoɔduro a, osuro Onyankopɔn, na ɔwɔ anidasoɔ ne ɔdɔ. Adɛn nti na yɛreka saa? Sɛ yɛsuro sɛ yɛbɛyɛ biribi a Onyankopɔn ani nnye ho a, ɛremma onipa ho suro nhyɛ yɛn so. (1 Samuel 11:7; Mmebusɛm 29:25) Sɛ yɛnya anidasoɔ wɔ Yehowa mu a, sɛ́ anka a yɛde yɛn adwene bɛsi sɔhwɛ ahodoɔ a yɛrefa mu so no, ɛbɛboa yɛn ma yɛde yɛn adwene asi nea yɛbɛnya daakye so mmom. (Dwom 27:14) Sɛ yɛhyia ɔtaa a, ɔdɔ kann kanyan yɛn ma yɛda akokoɔduro adi. (Yohane 15:13) Sɛ yɛde yɛn ho to Onyankopɔn so na yɛsuasua ne Ba no a, yɛbɛnya akokoɔduro.—Dwom 28:7.\n4. Ɛdeɛn na Yesu yɛɛ wɔ asɔrefie hɔ de kyerɛɛ sɛ ɔwɔ akokoɔduro? (Hwɛ mfoni a ɛwɔ adesua yi mfiaseɛ no.)\n4 Berɛ a Yesu dii mfeɛ 12 a ɔkɔɔ ‘asɔrefie hɔ kɔtenaa akyerɛkyerɛfoɔ no mfimfini’ no, ɔkyerɛɛ sɛ ɔwɔ akokoɔduro. (Kenkan Luka 2:41-47.) Ná saa nyamesom akyerɛkyerɛfo no nim Mose Mmara no yie, na na wɔnim Yudafo no atetesɛm nso. Saa atetesɛm no maa Mmara no so di yɛɛ den. Nanso nimdeɛ a na akyerɛkyerɛfo no wɔ no amma Yesu anka n’ano antom. Ná ɔnsuro wɔn. Ɔkɔɔ so ‘bisabisaa wɔn nsɛm.’ Nokwasɛm ne sɛ, nsɛm a na Yesu rebisabisa wɔn no kyerɛ sɛ n’adwenem dɔ. Wo deɛ twa ho mfoni hwɛ sɛ Yesu rebisabisa akyerɛkyerɛfo no nsɛm a emu dɔ, na wɔn nso ayɛ aso retie no na wɔredwendwene ho. Sɛ akyerɛkyerɛfo no yɛɛ wɔn adwene sɛ wɔbɛbisa nsɛm bi de ato Yesu brada ma akɔfa akyinnyegyeɛ bi aba a, ɛnneɛ wɔn nsa sii fam. Sɛnea na Yesu ‘adwenem dɔ na ɔyi nsɛm ano’ no no maa wɔn a na wɔretie no nyinaa ne akyerɛkyerɛfo no ho dwirii wɔn. Nokwasɛm ne sɛ Yesu de akokoɔduro kyerɛkyerɛɛ nokorɛ a ɛwɔ Onyankopɔn Asɛm mu no mu!\n5. Berɛ a Yesu reyɛ ne som adwuma no, nneɛma bɛn na ɔyɛeɛ de daa akokoɔduro adi?\n5 Berɛ a Yesu reyɛ ne som adwuma no, ɔdaa akokoɔduro adi wɔ akwan pii so. Ebi ne sɛ, ɔmaa nkurɔfo huu sɛ nyamesom akannifo no de wɔn atorɔ nkyerɛkyerɛ redaadaa wɔn. (Mateo 23:13-36) Afei nso, Yesu amma kwan ma wiase no ansɛe ne suban. (Yohane 16:33) Ɛmfa ho sɛ ɔhyiaa ɔsɔretia no, ɔkɔɔ so kaa asɛmpa no. (Yohane 5:15-18; 7:14) Akokoɔduro a ɔwɔ nti, ɔkɔpamoo wɔn a na wɔregu nokorɛ som ho fĩ wɔ asɔrefie hɔ no. Ɔyɛɛ saa mprenu de tee asɔrefie no ho.—Mateo 21:12, 13; Yohane 2:14-17.\nYesu de akokoɔduro ka kyerɛɛ Yudafo asɛnnibea kɛseɛ no sɛ ɔno ne Kristo, Onyankopɔn Ba no\n6. Yesu asetenam da a ɛtwa toɔ wɔ asase so no, ɛdeɛn na ɔyɛeɛ?\n6 Yesu asetenam da a ɛtwa toɔ wɔ asase so no, ɔdaa akokoɔduro adi. Momma yɛnsusu ho nhwɛ. Ná Yesu nim asɛm a ɛbɛsi berɛ a Yuda ayi no ama no. Nanso berɛ a wɔwɔ Twam afahyɛ no ase no, Yesu ka kyerɛɛ Yuda sɛ: “Deɛ woreyɛ no, yɛ no ntɛmntɛm.” (Yohane 13:21-27) Ɛno akyi no, Yesu de akokoɔduro yii ne ho adi kyerɛɛ asraafo a na wɔrebɛkyere no wɔ Getsemane turom hɔ no. Ɛwom sɛ na ɔno ankasa nkwa da asiane mu deɛ, nanso ɔbɔɔ n’asuafo no ho ban, na ɔka kyerɛɛ asraafo no sɛ: “Momma yeinom nkɔ.” (Yohane 18:1-8) Akyire yi, berɛ a Yesu gyina Yudafo asɛnnibea kɛse no anim a na wɔrebisabisa no nsɛm no, ɔde akokoɔduro ka kyerɛɛ wɔn sɛ ɔno ne Kristo, Onyankopɔn Ba no. Ɛwom sɛ na ɔsɔfo panin no repɛ asɛm bi agyina so ma wɔakum Yesu deɛ, nanso na Yesu nsuro. (Marko 14:60-65) Yesu kɔɔ so dii Onyankopɔn nokorɛ, na ɔwuiɛ wɔ dua so. Berɛ a ɔguu ahome a ɛtwa toɔ no, ɔteaam sɛ: “Asa!”—Yohane 19:28-30.\nSUASUA YESU AKOKOƆDURO NO BI\n7. Mmɔfra, mote nka sɛn sɛ moyɛ Yehowa Adansefo? Ɛdeɛn na mobɛtumi ayɛ de akyerɛ sɛ mowɔ akokoɔduro?\n7 Yɛbɛyɛ dɛn atumi asuasua Yesu akokoɔduro no bi? Sukuu mu. Mmɔfra, sɛ moka kyerɛ mo sukuufo ne afoforɔ sɛ moyɛ Yehowa Adansefo a, ɛkyerɛ sɛ mowɔ akokoɔduro. Sɛ moyɛ saa na sɛ mpo afoforɔ sere mo a, ɛkyerɛ sɛ mo ani gye ho sɛ Yehowa din da mo so. (Kenkan Dwom 86:12.) Ebia ebinom bɛka akyerɛ mo sɛ nnipa firi mmoa mu. Nanso monim sɛ nea Bible ka fa adebɔ ho no yɛ nokorɛ. Enti mobɛtumi de The Origin of Life—Five Questions Worth Asking nwomawa no akyerɛkyerɛ wɔn a wɔpɛ sɛ wɔhu “anidasoɔ a ɛwɔ mo mu no.” (1 Petro 3:15) Sɛ moyɛ saa a, mobɛnya akomatɔyam sɛ mode akokoɔduro akyerɛkyerɛ nokorɛ a ɛwɔ Bible mu no mu!\n8. Nneɛma bɛn nti na ɛsɛ sɛ yɛde akokoɔduro ka asɛmpa no?\n8 Asɛnka adwuma mu. Yɛn a yɛyɛ nokorɛ Kristofo no, ɛsɛ sɛ ‘yɛde Yehowa tumi kasa akokoɔduro so.’ (Asomafoɔ Nnwuma 14:3) Adɛn nti na ɛsɛ sɛ yɛde akokoɔduro ka asɛm no? Nea ɛdi kan, yɛnim sɛ asɛm a yɛka no firi Bible mu. Ɛyɛ nokorɛ. (Yohane 17:17) Nea ɛtɔ so mmienu, “yɛyɛ Onyankopɔn mfɛfoɔ adwumayɛfoɔ,” na ɔde ne honhom kronkron ama yɛn sɛ ɛmmoa yɛn. (1 Korintofoɔ 3:9; Asomafoɔ Nnwuma 4:31) Nea ɛtɔ so mmiɛnsa, yɛdɔ Yehowa ne ne nkurɔfo. Ɛno kanyan yɛn ma yɛyɛ nea yɛbɛtumi biara de ka asɛmpa no kyerɛ afoforɔ. (Mateo 22:37-39) Akokoɔduro a yɛwɔ nti, yɛrennyae asɛmpa no ka da. Yɛasi yɛn bo sɛ yɛde nokorɛ no bɛkyerɛkyerɛ wɔn a nyamesom akannifo ‘afira wɔn ani,’ anaa wɔadaadaa wɔn no. (2 Korintofoɔ 4:4) Sɛ nkurɔfo antie asɛmpa no anaasɛ wɔtaa yɛn mpo a, yɛbɛkɔ so aka asɛmpa no.—1 Tesalonikafoɔ 2:1, 2.\n9. Sɛ yɛhyia sɔhwɛ a, dɛn na yɛbɛyɛ de akyerɛ sɛ yɛwɔ akokoɔduro?\n9 Berɛ a yɛhyia sɔhwɛ. Sɛ yɛde yɛn ho to Onyankopɔn so a, ɔbɛma yɛanya gyidie ne akokoɔduro a yɛde bɛgyina nsɛnnennen ano. Sɛ yɛn busuani anaa yɛn adamfo bi wu a, yɛdi awerɛhoɔ, nanso yɛn abam mmu. Yɛwɔ ahotosoɔ sɛ “awerɛkyekyerɛ nyinaa Nyankopɔn” no bɛhyɛ yɛn den. (2 Korintofoɔ 1:3, 4; 1 Tesalonikafoɔ 4:13) Sɛ yɛyare anaa yɛpira a, ebia yɛn ho bɛtutu yɛn, nanso yɛremma wɔmfa kwan biara a Onyankopɔn ani nnye ho so nsa yɛn yareɛ. (Asomafoɔ Nnwuma 15:28, 29) Sɛ nneɛma ha yɛn a, ebia “yɛn akoma bɛbu yɛn fɔ,” nanso yɛrempa aba. Yɛde yɛn ho to Yehowa so ɛfiri sɛ ‘ɔbɛn wɔn a wɔn akoma abubuo.’ * (Hwɛ aseɛ hɔ asɛm no.)—1 Yohane 3:19, 20; Dwom 34:18.\nYESU WƆ NHUNUMU\n10. Deɛn ne nhunumu? Ɔkwan bɛn so na Kristoni a ɔwɔ nhunumu kasa na ɔyɛ n’adeɛ?\n10 Obi a ɔwɔ nhunumu tumi hu nsonsonoeɛ a ɛwɔ papa ne bɔne mu, na ɔhwɛ yɛ ade pa. (Hebrifoɔ 5:14) Kristoni a ɔwɔ nhunumu sisi gyinaeɛ a ɛbɛma ɔne Onyankopɔn ntam akɔ so ayɛ papa. Ɔhwɛ yie sɛ ɔrenka nsɛm bi a ɛbɛpira afoforɔ. Mmom, n’anom nsɛm hyɛ afoforɔ nkuran, enti ɔsɔ Yehowa ani. (Mmebusɛm 11:12, 13) Ɔyɛ obi a ne “bo kyɛre fuo.” (Mmebusɛm 14:29) “Ɔnam tee,” a ɛkyerɛ sɛ ɔsisi gyinae pa ne nkwa nna nyinaa mu. (Mmebusɛm 15:21) Yɛbɛyɛ dɛn atumi anya nhunumu? Ɛsɛ sɛ yɛsua Onyankopɔn Asɛm na yɛde nea yɛsua no bɔ yɛn bra. (Mmebusɛm 2:1-5, 10, 11) Yɛbɛtumi nso ahwɛ nhunumu a Yesu daa no adi na yɛasuasua no.\n11. Ɔkwan bɛn so na Yesu daa nhunumu adi wɔ ne kasa mu?\n11 Yesu daa nhunumu adi wɔ ne kasa ne ne nneyɛɛ nyinaa mu. Ne kasa mu. Berɛ a Yesu reka asɛmpa no, ɔkaa nsɛm a ɛhyɛ nkuran maa n’atiefo ho dwirii wɔn. (Mateo 7:28; Luka 4:22) Ná ɔtaa kenkan Onyankopɔn Asɛm no anaasɛ ɔfa mu asɛm ka. Ná ɔnim Bible mu asɛm pɔtee a ɔde bɛdi tebea biara ho dwuma. (Mateo 4:4, 7, 10; 12:1-5; Luka 4:16-21) Afei nso, Yesu nsɛm kaa nkurɔfo a wɔtee sɛ ɔrekyerɛkyerɛ Bible mu no akoma paa. Yesu wusɔreɛ akyi no, ɔkasa kyerɛɛ n’asuafo mmienu wɔ Emaus kwan so. Ɔkyerɛkyerɛɛ Bible mu nsɛm a ɛfa ɔno ankasa ho mu. Akyire yi, asuafo no kaa sɛ: “Berɛ a ɔne yɛn rekasa wɔ kwan so na ɔrekyerɛ Twerɛnsɛm no mu kyerɛ yɛn no, ampusu yɛn akoma anaa?”—Luka 24:27, 32.\n12, 13. Deɛn na ɛkyerɛ sɛ na Yesu bo kyɛre fu, na ɔte asɛm ase?\n12 N’ahohyɛsoɔ ne ne nneyɛɛ. Nhunumu a Yesu wɔ nti, na “ne bo kyɛre fuo.” (Mmebusɛm 16:32) Ná ɔtumi hyɛ ne ho so, na na ‘ɔdwo’ nso. (Mateo 11:29) Asuafo no mfomsoɔ nyinaa akyi no, Yesu nyaa wɔn ho aboterɛ bere nyinaa. (Marko 14:34-38; Luka 22:24-27) Berɛ mpo a nkurɔfo ne Yesu anni no yie no, ɔyɛɛ komm.—1 Petro 2:23.\n13 Nhunumu a Yesu wɔ nti, na ɔte asɛm ase. Ɔnim nea enti a wɔhyehyɛɛ Mose Mmara no, na ɛno kaa no ma ɔne nkurɔfo dii no yie. Momma yɛmfa ɔbaa bi a na ‘mogya retu no’ no sɛ nhwɛsoɔ. (Kenkan Marko 5:25-34.) Ɔbaa no kɔfaa nipadɔm bi mu de ne nsa kaa Yesu atadeɛ maa ne ho tɔɔ no. Sɛ yɛhwɛ Mmara no mu a, na ɔbaa no ho nte, enti anka ɛnsɛ sɛ ɔde ne ho ka obiara. (Leviticus 15:25-27) Nanso Yesu ankasa antia no. Adɛn ntia? Ɛfiri sɛ na ɔnim sɛ “mmɔborɔhunu ne nokorɛdie” ho hia koraa sene Mmara no a obi bɛdi so dendeenden. (Mateo 23:23) Yesu kaa ɔbaa no akoma too ne yam. Ɔkaa sɛ: “Ɔbabaa, wo gyidie ama wo ho atɔ wo. Fa asomdwoeɛ kɔ, wo ho ntɔ wo na wo yareɛ a emu yɛ den no nkɔ.” Nhunumu a Yesu wɔ nti, hwɛ sɛnea ɔdaa ayamyɛ adi ma ɛyɛɛ fɛ!\n14. Adwuma bɛn na Yesu de sii n’ani so? Dɛn na ɛboaa no ma ɔde n’adwene sii so?\n14 N’asetena mu. Yesu daa nhunumu adi wɔ n’asetena mu. Asɛmpaka adwuma no na ɔde sii n’ani so. (Luka 4:43) Afei nso, Yesu sisii gyinaeɛ a ɛma ɔde n’adwene sii adwuma no so, na ɛboaa no ma ɔwiee ne som adwuma no. Ɛho nhwɛsoɔ bi ne sɛ, wanhwehwɛ nneɛma akɛseɛ wɔ n’asetenam sɛnea ɛbɛyɛ a ɔbɛtumi de ne berɛ ne n’ahoɔden ayɛ asɛnka adwuma no. (Luka 9:58) Ɔhuu sɛ ɛhia sɛ ɔtete afoforɔ na ne wuo akyi no, wɔakɔ so aka asɛmpa no. (Luka 10:1-12; Yohane 14:12) Ɔhyɛɛ n’asuafo no bɔ sɛ ɔbɛboa wɔn ma wɔayɛ asɛmpaka adwuma no ‘de akɔsi wiase nhyehyɛeɛ no awieeɛ.’—Mateo 28:19, 20.\nSUASUA YESU NHUNUMU NO BI\nNhunumu boa yɛn ma yɛhu nea nkurɔfo hia na yɛahu asɛm a yɛbɛka akyerɛ wɔn (Hwɛ nkyekyɛm 15)\n15. Yɛbɛyɛ dɛn atumi ada nhunumu adi wɔ yɛn kasa mu?\n15 Yɛbɛyɛ dɛn atumi asuasua Yesu nhunumu no bi? Yɛn kasa mu. Sɛ yɛne yɛn nuanom rekasa a, ɛsɛ sɛ yɛka nsɛm a ɛbɛhyɛ wɔn nkuran sene sɛ yɛbɛka nea ɛbɛbu wɔn abam. (Efesofoɔ 4:29) Sɛ yɛreka Onyankopɔn Ahenni ho asɛm akyerɛ afoforɔ a, ɛsɛ sɛ yɛma ‘nkyene ba’ yɛn kasa mu, kyerɛ sɛ, ɛsɛ sɛ yɛyɛ anifereɛ. (Kolosefoɔ 4:6) Yɛbɔ mmɔden sɛ yɛbɛhu nea nkurɔfo hia ne nea wɔn ani gye ho, na afei yɛahu asɛm a yɛbɛka akyerɛ wɔn. Sɛ yɛka nsɛm a ɛyɛ dɛ a, nkurɔfo ani bɛgye ho sɛ wɔbɛtie yɛn, na yɛn asɛm no bɛtumi aka wɔn akoma. Afei nso, sɛ yɛreka yɛn gyidie ho asɛm akyerɛ nkurɔfo a, berɛ biara a ɛbɛyɛ yie no, ɛsɛ sɛ yɛkenkan Bible efisɛ Onyankopɔn Asɛm no na yɛgyina so kasa. Yɛnim sɛ asɛm biara nni hɔ a yɛbɛka a tumi wom sene nea ɛwɔ Bible mu no.—Hebrifoɔ 4:12.\n16, 17. (a) Deɛn na yɛbɛtumi ayɛ de akyerɛ sɛ yɛyɛ nyaa fa abufuo na yɛwɔ nteaseɛ? (b) Yɛbɛyɛ dɛn atumi akɔ so ayɛ asɛmpaka adwuma no?\n16 Ahohyɛsoɔ ne yɛn nneyɛɛ. Sɛ nneɛma hyɛ yɛn so a, nhunumu boa yɛn ma yɛdi yɛn ho so na yɛyɛ ‘nyaa fa abufuo.’ (Yakobo 1:19) Sɛ nkurɔfo fom yɛn a, yɛbɔ mmɔden sɛ yɛbɛhu nea enti a wɔka wɔn nsɛm na wɔyɛ wɔn adeɛ saa. Sɛ yɛhu nea enti a wɔyɛ saa a, ɛrenyɛ den sɛ yɛde bɛfiri wɔn na ɛremma yɛmfa wɔn ho abufuo nso. (Mmebusɛm 19:11) Nhunumu boa yɛn ma yɛte afoforɔ ase nso. Ɛnsɛ sɛ yɛhwɛ kwan sɛ yɛn nuanom bɛyɛ wɔn adeɛ pɛpɛɛpɛ. Mmom no, momma yɛnkae sɛ ebia na wɔrefa ɔhaw bi a yɛnnim mu. Ɛsɛ sɛ yɛnya ɔpɛ sɛ yɛbɛtie wɔn adwenkyerɛ. Na sɛ ɛbɛyɛ yie a, yɛgyaa nsɛm mu, kyerɛ sɛ, yɛrenka sɛ nea yɛpɛ nko ara na yɛbɛyɛ.—Filipifoɔ 4:5.\n17 Yɛn asetena mu. Yɛnim sɛ asɛmpaka adwuma a yɛyɛ no ne adwuma a nidie wom sene biara. Enti ɛsɛ sɛ yɛsisi gyinaeɛ a ɛbɛboa yɛn ma yɛakɔ so ayɛ asɛmpaka adwuma no na yɛde Yehowa adi kan wɔ yɛn asetenam biribiara mu. Ɛnsɛ sɛ yɛhwehwɛ nneɛma akɛseɛ wɔ yɛn asetenam sɛnea ɛbɛyɛ a yɛbɛtumi de yɛn berɛ ne yɛn ahoɔden ayɛ asɛmpaka adwuma no ansa na awieeɛ no aba.—Mateo 6:33; 24:14.\n18. Yɛbɛyɛ dɛn atumi akɔ so anante ɔkwan a ɛkɔ daa nkwa mu no so? Deɛn na woasi wo bo sɛ wobɛyɛ?\n18 Yɛn ani agye sɛ yɛasua Yesu suban a ɛyɛ fɛ no bi ho adeɛ! Hwɛ sɛnea yɛbɛtumi anya ne suban a aka no so mfasoɔ na yɛasua sɛ yɛbɛyɛ sɛ ɔno. Enti, momma yɛnsi yɛn bo sɛ yɛbɛsuasua Yesu. Sɛ yɛyɛ saa a, yɛbɛkɔ so anante daa nkwa kwan no so, na yɛbɛbɛn Yehowa kɛse.\n^ nky. 2 Wɔtwerɛɛ 1 Petro 1:8, 9 no maa Kristofo a wɔwɔ anidasoɔ sɛ wɔbɛkɔ soro no. Nanso, asɛm a Petro kaeɛ no bɛtumi afa Kristofo a wɔwɔ anidasoɔ sɛ wɔbɛtena asase so daa no nso ho.\n^ nky. 9 Sɛ worepɛ nkurɔfo a wɔdaa akokoɔduro adi berɛ a wɔhyiaa sɔhwɛ ho nsɛm a, hwɛ December 1, 2000, Ɔwɛn-Aban, kratafa 24-28; May 8, 2003, Nyan!, kratafa 26-29; ne January 22, 1995, Awake! kratafa 11-15.\nAkokoɔduro: Sɛ yɛwɔ akokoɔduro a, ɛbɛtumi ahyɛ yɛn den na aboa yɛn ma yɛagyina nsɛnnennen ano. Afei nso, sɛ yɛhyia ɔsɔretia a, akokoɔduro boa yɛn ma yɛyɛ nea ɛtene\nNhunumu: Obi a ɔwɔ nhunumu tumi hu nsonsonoeɛ a ɛwɔ papa ne bɔne mu, na ɔhwɛ yɛ ade pa. Kristoni a ɔwɔ nhunumu sisi gyinaeɛ a ɛbɛma ɔne Onyankopɔn ntam akɔ so ayɛ papa. Sɛ yɛsua Onyankopɔn Asɛm na yɛde nea yɛsua no bɔ yɛn bra a, yɛbɛnya nhunumu


28 Efraim+ asabofo abotiri akɛse no nnue. N’anuonyam fɛfɛ no te sɛ nhwiren bi a ɛretwintwam a wɔde ahyɛ kurow a ɛda asase pa no atifi no. Ɛhɔ na wɔn a nsã afa wɔn nnommum no te! 2 Hwɛ, Yehowa wɔ ɔhoɔdenfo bi a n’ani so yɛ hyew.+ Na obetu ato fam ahoɔden so te sɛ aprannaa kɛse mu amparuwbo,+ gyampantrudu mframa a ɛsɛe ade, te sɛ nsu a eyiri+ sram so kitikiti sɛ aprannaa dennen. 3 Wobetiatia+ Efraim asabofo abotiri akɛse no so. 4 Na n’anuonyam fɛfɛ a ɛte sɛ nhwiren a ɛretwintwam+ a wɔde ahyɛ kurow a ɛda asase pa no atifi no bɛyɛ sɛ borɔdɔma a edi kan+ ba ansa na ahohuru bere adu no; sɛ obi hu wɔ ne nsam ara pɛ a ɔbɛmene. 5 Saa da no asafo Yehowa bɛyɛ sɛ anuonyam abotiri+ ne nhwiren kyɛw fɛfɛ+ ama ne manfo a wɔaka,+ 6 na ɔbɛyɛ atɛntrenee honhom ama nea watena ase rebu atɛn,+ ne ɔkatakyi ama wɔn a wɔdan ɔko ani fi kurow pon ano.+ 7 Eyinom nso, nsã ama wɔafom kwan, mmosã ama wɔde wɔn ti pempem. Ɔsɔfo ne odiyifo+ nso, mmosã ama wɔafom kwan, nsã ama wɔn adwene atu afra, mmosã ama wɔde wɔn ti pempem.+ Wɔafom kwan wɔ adehu mu, na wohinhim wɔ gyinaesi mu. 8 Ɛfe pɔtɔɔ ayɛ apon so mã+—baabiara nni hɔ a ebi nni. 9 Hena na obi bɛkyerɛ no nimdeɛ,+ na hena na obi bɛkyerɛ no nea wate no ase?+ Wɔn a wɔatwa wɔn nufu, wɔn a wɔatew wɔn afi nufusu ho anaa?+ 10 Na ɛyɛ “mmara-mmara, mmara-mmara; susuhama-susuhama, susuhama-susuhama; ɛha kakra, ɛhɔ kakra.”+ 11 Ano a ɛpo dodow+ ne tɛkrɛma foforo+ so na ɔnam bɛkasa akyerɛ ɔman yi.+ 12 Wɔn na ɔka kyerɛɛ wɔn sɛ: “Ahomegyebea ni. Momma wɔn a wɔabrɛ no nhome. Ahotɔbea ni,” nanso wɔampɛ sɛ wotie.+ 13 Na wobebu Yehowa asɛm sɛ “mmara-mmara, mmara-mmara; susuhama-susuhama, susuhama-susuhama;+ ɛha kakra, ɛhɔ kakra,” na wobebu ahwe wɔn akyi, wobebubu, na wɔbɛtɔ afiri mu ma ayi wɔn.+ 14 Muntie Yehowa asɛm, mo a mohoahoa mo ho, mo a mudi ɔman yi so+ wɔ Yerusalem: 15 Na moaka sɛ: “Yɛne Owu ayɛ apam,+ na yɛne Adamoa* anya anisoadehu+ biako; sɛ nea eyiri fa so no retwam a, ɛremma yɛn so, efisɛ yɛde atoro ayɛ yɛn guankɔbea,+ na yɛde nkontompo ayɛ yɛn hintabea.”+ 16 Enti nea Awurade Tumfoɔ, asafo Yehowa, aka ni: “Mede ɔbo+ ato fapem asi Sion,+ ɔbo a wɔasɔ ahwɛ,+ twea bo+ a ne bo yɛ den a wɔde ato fapem+ denneennen. Na obiara a ɔwɔ mu gyidi no remmɔ hu.+ 17 Mede atɛntrenee bɛyɛ susuhama+ na mede trenee+ ayɛ prumo, na amparuwbo+ bɛpra atoro+ guankɔbea no na nsu ayiri afa hintabea+ no. 18 Apam a mo ne Owu yɛe no begu,+ na anisoadehu a mo ne Adamoa nyae no rennyina.+ Sɛ nea eyiri sram so no retwam+ a, ebetwiw afa mo so.+ 19 Bere biara a ebetwam no ɛbɛfa mo akɔ,+ na anɔpa biara ne awia ne anadwo, ebetwam. Na wɔn a wɔbɛte na wɔate ase no ho bɛpopo.”+ 20 Mpa no yɛ tiaa enti obi ntumi ntwe ne nan mu, na mmuatam no nso sua enti entumi nkata ne ho nyinaa. 21 Yehowa bɛsɔre agyina sɛnea ɔyɛe wɔ Bepɔw Perasim+ so no, na ɔbɛwosow ne ho sɛnea ɔyɛe wɔ Gibeon+ asasetaw so no. Ɔbɛyɛ anwonwade bi, na obedi dwuma soronko bi.+ 22 Enti munnni fɛw+ bio na mo ahama no mu anyɛ den, efisɛ mate sɛ Awurade Tumfoɔ,+ asafo Yehowa, asi gyinae sɛ ɔbɛsɛe asase no nyinaa pasaa.+ 23 Monyɛ aso ntie me; monyɛ komm ntie m’anom asɛm. 24 So okuafo fɛtɛw asase daa+ sɛ obedua ade? Ofuntum asase+ siesie so daa? 25 Sɛ osiesie asase no ani wie a, so ongu kumin tuntum, na ɔmpete sare so onunum+ wɔ so? So onnua awi ne atoko+ wɔ n’afã,+ ne kɔkɔte*+ wɔ ne hye so?+ 26 Ɔteɛ+ no so ɔkwampa so. Ne Nyankopɔn kyerɛkyerɛ no.+ 27 Ɛnyɛ awiporow ade+ na wɔde porow kumin tuntum; na wɔmfa teaseɛnam nan mfa onunum so. Mmom abaa+ na wɔde boro kumin tuntum, na poma na wɔde boro onunum. 28 So wɔyam awi ma ɛyɛ muhumuhu? Ma wɔmporow+ no daa.+ Obi bɛma ne teaseɛnam ne n’apɔnkɔ afa so, nanso ɔrenyam.+ 29 Eyi nso fi asafo Yehowa ankasa hɔ,+ nea n’agyinatu yɛ nwonwa na ne nnwuma da ne nyansa adi no.+


Nephi a Otsĩa Anan\nƆno a Ɔyɛ Nephi ne ba—Jesus Christ n’Esuafo no mu Kor\nNephi no nkorɔfo ho abakɔsɛm, dɛ mbrɛ ne kyerɛwsɛm tse.\n1 Na ɔbaa dɛ afe a ɔtɔ do eduasa nye anan twaa mu kɔree, nna eduasa nye enum so, na hwɛ nna Jesus n’esuafo no akyekyer Christ n’asɔr wɔ asaase a ɔabɔ hɔn ho aprɔw no nyinara do. Na dodowara a wɔbaa hɔn nkyɛn, na wonuu hɔnho wɔ hɔn bɔn ho nokwar mu no, wonumaa hɔn wɔ Jesus ne dzin mu; na hɔn so nyaa Sunsum Krɔnkrɔn no.\n2 Na ɔbaa dɛ afe a ɔtɔ do eduasa esia mu no, wɔsakyeer nkorɔfo no nyina maa Ewuradze, wɔ asaase no nyina enyi do, Nephifo na Lamanfo, na wentwiwentwi nye aperdzi biara ennsi hɔn ntamu, na obiara nye no nua dzii no pɛpɛɛpɛr.\n3 Na hɔn ndzɛmba nyina bɛyɛɛ akwasafodze, dɛm ntsi nna wonnyi ahonyafo na ehiafo, ndɔnkɔfo nye adehye, hɔn nyina nyaa fahodzi, na wonyaa adom akyɛdze kor.\n4 Na ɔbaa dɛ afe a ɔtɔ do eduasa nye esuon so botwaa mu kɔree a nna asomdwee da ho wɔ asaase no do.\n5 Na anwanwadze ndwuma akɛse akɛse na Jesus n’esuafo no yɛɛ, awɔsaa yarba, na wonyaan ewufo, na wɔmaa ebubuafo nantsewee, na enyifurafo hun adze, na etsitsifo tsee asɛm; na wɔyɛɛ betumdze ahorow pii wɔ adasamba mu; na etumdze biara nnyi hɔ a wɔyɛe a wɔannyɛ no wɔ Jesus ne dzin mu.\n6 Na dɛm na afe a ɔtɔ do eduasa awɔtwe twaa mu kɔree, na afe a ɔtɔ do eduasa akron, na afe a ɔtɔ do eduanan biako, nye afe a ɔtɔ do eduanan ebien so dɛmara, nyew, kesii dɛ mfe eduanan akron mpo so twaa mu kɔree na afe a ɔtɔ do eduonum biako so dɛmara, na afe a ɔtɔ do eduonum ebien; nyew, na ɔkɛpem afe a ɔtɔ do eduonum akron mpo twaa mu kɔree.\n7 Na Ewuradze maa wɔyɛɛ prɔmprɔm mbordo wɔ asaase no do; nyew, araa ma wɔkyekyeer nkurow bio wɔ mbea a hɔ nkuropɔn ahyew no do.\n8 Nyew, wɔmaa wɔkyekyeer akuropɔn kɛse Zarahemla mpo bio.\n9 Mbom nkurow pii wɔ hɔ a nna awɔamemem, ma nsu abɛtaataa hɔn ananmu; dɛm ntsi woenntum annyɛ dɛm nkurow yi afofor.\n10 Na afei, hwɛ, ɔbaa dɛ Nephi no nkorɔfo no hɔnho yɛɛ dzen, na wɔdɔɔr mbordo, na wɔbɛyɛɛ nkorɔfo a hɔnho yɛ afɛw mbordo na hɔn ho yɛ enyika kɛse.\n11 Na wɔwarwaree, na wɔdze hɔn memaa awar, na wohyiraa hɔn dɛ mbrɛ Ewuradze n’anohoba a ɔdze bɔɔ hɔn no tse.\n12 Na woenndzi Moses ambra nye ne bnhyehyɛɛ nye n’ayɛdze do bio; mbom wodzii mbrasɛm a hɔn nsa kãa fii hɔn Ewuradze nye hɔn Nyankopɔn nkyɛn no do, wɔ cakɔnkye nye mpaabɔ mu, na wohyiaa mu mpɛn pii wɔ mpaabɔ nye Ewuradze n’asɛm ne ntsiei mu.\n13 Na ɔbaa dɛ wentwiwentwi biara ennsisi nkorɔfo no nyinara mu, wɔ asaase no nyinara do; na mbom anwanwadze pii na wɔyɛɛ wɔ Jesus n’esuafo no mu.\n14 Na ɔbaa dɛ afe a ɔtɔ do eduosuon biako twaa mu kɔree, na afe a ɔtɔ do eduosuon ebien no so dɛmara, nyew na yetwa no sin a, nna afe a ɔtɔ do eduosuon esuon so etwa mu; nyew, mfe ɔha so mpo twaa mu kɔree, na Jesus n’esuafo no, hɔn a ɔsaan mu yii hɔn no, nna hɔn nyina kɔ Nyankopɔn ne aparadise do, gyedɛ bbaasa no a ɔsee hɔn dɛ wɔbɛka no nko; cna wɔhyɛɛ desuafo afofor dze hyɛɛ hɔn ananmu; na dɛm ebusuasantsen no so mu dodowara twaa mu kɔree.\n15 Na ɔbaa dɛ awentwiwentwi biara ammba asaase no do, osian Nyankopɔn no ho dɔ a ɔtse nkorɔfo no hɔn akoma mu no ntsi.\n16 Na aenyiber, anaa aperdzi, anaa wentwiwentwi, anaa ndwamambɔ, anaa ndaadaa, anaa ewudzi, anaa bntantan bra ahorow biara ennsi; na nokwar, nyimpa biara nnyi hɔ a Nyankopɔn dze ne nsa abɔ hɔn a wonyaa cahomka tse dɛ dɛm nyimpa yi.\n17 Edwotwafo, anaa ewudzifo biara nnyi hɔn mu, nna Lamanfo, anaa nkyerɛkyerɛmu biara nnyi hɔn mu; mbom hɔn nyina yɛɛ adze akor, Christ ne mba, Nyankopɔn n’ahendzi mu adzedzifo.\n18 Na mbrɛ woduaa sii hyiraa hɔn a! Ewuradze hyiraa hɔn wɔ hɔn ndzeyɛɛ nyinara mu; nyew, wohyiraa hɔn na wɔyɛɛ hɔn prɔmprɔm kesii dɛ mfe ɔha nye du mpo twaa mu kɔree; na ebusuasantsen a odzi kan wɔ Christ ne mbaa ekyir no so twaa mu kɔree a nna wentwiwentwi biara nnyi asaase no do.\n19 Na ɔbaa dɛ Nephi, nyia ɔdze kyerɛwsɛm a odzi ewiei yi siei no, (na ɔkyerɛɛw no wɔ aNephi ne mprɛtse no do) wui, na ne babanyin Amos hyɛɛ n’ananmu; na no so kyerɛɛw no wɔ Nephi ne mprɛtse no so do.\n20 Na ɔdze siee mfe eduowɔtwe anan, nna asomdwee da ho wɔ asaase no do, gyedɛ dɔm kumaabi a wɔtseew etua fii asɔr no mu, na wɔfrɛɛ hɔnho Lamanfo; dɛm ntsi Lamanfo hyɛɛ ase baa asaase no do bio.\n21 Na ɔbaa dɛ Amos so wui, (nna Christ bae kɔree no mfe ɔha eduokron anan nye no) na ne babanyin Amos hyɛɛ n’ananmu dze kyerɛwsɛm no siei; na no so kyerɛɛw no wɔ Nephi ne mprɛtse no do; na wɔkyerɛwee so wɔ Nephi nwoma no mu, ɔno nye dɛm nwoma yi.\n22 Na ɔbaa dɛ mfe ahaebien so twaa mu kɔree, na ebusuasantsen a otsĩa ebien so twaa mu kɔree ma ɔkaa hɔn mu kumaabi.\n23 Na afei emi, Mormon, mepɛ dɛ hom hu dɛ nkorɔfo no dɔree araa ma wɔkataa asaase no nyinara enyi do na wɔbɛyɛɛ esikafo mbordo, osian hɔn mpontu wɔ Christ mu ntsi.\n24 Na afei afe a ɔtɔ do ahaebien nye kor mu na hɔn mu binom hyɛɛ ase dɛ wɔremema hɔnho do wɔ aahantanyɛ mu, tse dɛ wɔrehyehyɛ ntar a ɔsom bo, nye bota ahorow a ɔyɛ fɛw, na wɔdze wiadze yi mu afɛɛfɛdze reyɛ hɔnho.\n25 Na ofi dɛm aber no dze kɔ no wɔammfa hɔn ndzɛmba nye hɔn ahodze ammbɔmu annyɛ hɔn adze dɛ akwasafodze bio.\n26 Na wɔhyɛɛ ase kyekyɛɛ hɔn mu etsipɛn etsipɛn mu; na wɔhyɛɛ ase sisii aasɔrasɔr maa hɔnho dze bpɛɛ adze, na wɔhyɛɛ ase poow Christ no nokwar asɔr no.\n27 Na ɔbaa dɛ ber a mfe ahaebien nye du twaa mu kɔree no nna asɔrasɔr pii aba asaase no do; nyew, asɔrasɔr pii gyee too mu dɛ wonyim Christ, naaso awɔpoow n’asɛmpa n’afã mu bi na wɔgyee emumuyɛdze ahorow pii too mu, na wodzii dwuma a no ho tsew maa hɔn a bwɔabra hɔn dɛ mma wonndzi mma hɔn osiandɛ wonndzi mu ntsi.\n28 Na dɛm aasɔr yi mu nyimpa dɔree ara yie osian emumuyɛ nye Satan no tum a ɔdze akã hɔn akoma ntsi.\n29 Na asɔr bi so wɔ hɔ bio a no mu nyimpa no anngye Christ annto mu; na awɔtseetsee Christ no nokwar asɔr no, osian no mu mba no hɔn ahobrɛadze nye hɔn gyedzi a ɔwɔ Christ mu ntsi, na wokyiir hɔn osian anwanwadze pii a wɔyɛɛ wɔ hɔn mu no ntsi.\n30 Dɛm ntsi wɔkyerɛɛ tum na etumdze wɔ Christ n’esuafo no a wɔnye hɔn wɔ hɔ no do na wɔdze hɔn guu aefiadze; mbom osian Nyankopɔn n’asɛm no tum a ɔwɔ hɔn mu ntsi, efiadze adan no mu paa ebien, ma wofii mu puei kɔree kɛyɛɛ anwanwadze wɔ hɔn mu.\n31 Naaso, anwanwadze yi nyinara ekyir no nkorɔfo no piriim hɔn akoma, na wɔpeer dɛ woboku hɔn, dɛ mbrɛ Jewfo a wɔwɔ Jerusalem no peree dɛ woboku Jesus, wɔ n’asɛm no ntsi.\n32 Na wɔtoow hɔn guu agyatanaa bmfononoo mu, na wofii mu puei a hwee annyɛ hɔn.\n33 Na wɔtoow hɔn so guu ambowa abɔyafo buw mu, na wɔnye mbowa abɔyafo no dzii agor mpo dɛ mbrɛ abofraba dze bɛyɛ eguambaa; na wofii mu puei a hwee annyɛ hɔn.\n34 Naaso, nkorɔfo no piriim hɔn akoma, na asɔfo pii nye nkɔnhyɛfo atorfo boaa hɔn ma wokyekyeer asɔr asɔr pii, na wɔyɛɛ emumuyɛ ahorow pii. Na awɔhwee Jesus no nkorɔfo no; na mbom Jesus no nkorɔfo no annhwe hɔn bi. Na dɛm na ɔmaa wɔwodowee wɔ gyedzi mu nye ewurkadze ne yɛ mu, fi afe to afe, dze kesii dɛ mfe ahaebien eduasa twaa mu kɔree.\n35 Na afei ɔbaa dɛ dɛm afe no mu, nyew, afe a ɔtɔ do ahaebien eduasa biako no mu, mpaapaamu kɛse bi baa nkorɔfo no mu.\n36 Na ɔbaa dɛ dɛm afe no mu, nkorɔfo bi soɛree a wɔfrɛɛ hɔn Nephifo, na wɔyɛ agyedzifo mapa wɔ Christ mu; na binom so wɔ hɔn mu a wɔfrɛɛ hɔn Lamanfo—Jacobfo, na Josephfo nye Zoramfo;\n37 Dɛm ntsi Christ mu agyedzifo mapa nye Christ asomfo nokwafo no (hɔn mu na Jesus an’esuafo baasa no a ɔsee hɔn dɛ wɔntse nkwa mu no fi) wɔfrɛɛ hɔn Nephifo, na Jacobfo, na Josephfo, nye Zoramfo.\n38 Na ɔbaa dɛ hɔn a wɔpoow asɛmpa no wɔfrɛɛ hɔn Lamanfo, nye Lemuelfo, nye Ishmaelfo; na woyinom dze wɔannwodow wɔ gyedzi mu, na mbom wɔdze enyidaho atseew etua wɔ Christ n’asɛmpa no; na wɔkyerɛkyerɛɛ hɔn mba so dɛ mma wɔnngye nndzi, dɛ mbrɛ ofitsi ahyɛse no hɔn egyanom so mpo wodowee no.\n39 Na iyi tse dɛm osian hɔn egyanom hɔn emumuyɛdze nye hɔn ekyiwadze a wɔdze fi ahyɛse no ntsi. Na awɔkyerɛkyerɛɛ hɔn dɛ wɔntan Nyankopɔn ne mba, dɛ mbrɛ wɔkyerɛkyerɛɛ Lamanfo dɛ wɔntan Nephi ne mba fi ahyɛse no.\n40 Na ɔbaa dɛ mfe ahaebien eduanan anan twaa mu kɔree, nna dɛmara na nkorɔfo no hɔn abrabɔ tse. Na hɔn a wɔyɛ emumuyɛfo kɛse wɔ nkorɔfo no mu no nyaa ahoɔdzen na wɔdɔree ara yie seen Nyankopɔn no nkorɔfo no.\n41 Na wɔkɔr do ara sisii asɔrdan memaa hɔnho, na wɔdze ndzɛmba a ɔsom bo ahorow pii siesiee mu. Na dɛm na mfe ahaebien eduonum twaa mu kɔree, na mfe ahaebien eduosia so twaa mu kɔree.\n42 Na ɔbaa dɛ nkorɔfo no hɔn mu emumuyɛfo no hyɛɛ ase tseew Gadianton ne nsumaamu nsewdzi na afɛkuwbɔ no bio.\n43 Na nkorɔfo a wɔfrɛɛ hɔn Nephi no nkorɔfo no so hyɛɛ ase yɛɛ ahopɔw wɔ hɔn akoma mu, osian hɔn sika pii no ntsi, na wɔyɛɛ ahantan tse dɛ hɔn nuanom, Lamanfo no ara pɛr.\n44 Na ofitsi aber yi dze kɔ no esuafo no hyɛɛ ase dzii yaw maa wiadze abɔn no.\n45 Na ɔbaa dɛ aber a mfe ahaebiasa twaa mu kɔree no, Nephi no dɔm nye Lamanfo no bɛyɛɛ emumuyɛfo mbordo, kor tse dɛ ne kor so ara pɛr.\n46 Na ɔbaa dɛ Gadianton edwotwafo no petsee asaase n’enyi nyinara do; na obiara nnyi hɔ a ɔyɛ tseneneenyi kã Jesus n’esuafo no ho. Na sika nye dwetɛ na wɔpɛɛ no mbordo dze siei, na wodzii gua bɔn ahorow nyina.\n47 Na ɔbaa dɛ mfe ahaebiasa na enum twaa mu kɔree ekyir no, (nna nkorɔfo no da ho tse hɔn emumuyɛdze mu) Amos wui; na no nua Ammaron hyɛɛ n’ananmu dze kyerɛwsɛm no siei.\n48 Na ɔbaa dɛ ber a mfe ahaebiasa eduonu twaa mu kɔree no, Sunsum Krɔnkrɔn no hyɛɛ Ammaron ma ɔdze ankyerɛwee a ɔyɛ krɔnkrɔn no siei—nyew, kyerɛwsɛm krɔnkrɔn no nyinara a wɔdze egya no, fi ebusuasantsen kodu ebusuasantsen, dza ɔyɛ krɔnkrɔn no—mpo dze kesi afe a ɔtɔ do ahaebiasa eduonu, fi aber a Christ dze bae no mu.\n49 Na ɔdze siei maa Ewuradze ama oeeyi aepue bio dze ama Jacob fifo nkaa dɛ mbrɛ nkɔnhyɛ nye Ewuradze n’anohoba se. Na iyi nye Ammaron ne kyerɛwsɛm no n’ewiei.\nNdwu. 4:32; 3 Ne. 26:19. KK Etuhoakyɛ Ho Mbra, Itu Woho.\nKK Ayarsa, Sa yarba.\nJohn 14:12. KK Anwanwadze.\nMoro. 6:5; N&A 88:76–77.\n3 Ne. 28:3–9. KK Nyimpa a Wɔasakyer hɔn a Wɔannsɔ Owu.\nKK (Asɔfo) Hyɛ, (Asɔfo) Nhyɛe.\nKK Akɔndɔbɔn, Akɔndɔbɔn-dze.\nMosiah 2:41; Alma 50:23. KK Enyigye.\nJohn 17:21. KK Zion.\nN&A 10:56. KK Asɔfoɔtorsom.\nKK Gyedzi ho Asehwe.\n3 Ne. 12:39; N&A 98:23–27.


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Greenlandic Gujarati Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Macedonian Macua Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tshwa Tsonga Tswana Turkish Twi Ukrainian Vietnamese Waray-Waray Wolaita Xhosa Yoruba Zulu\nNSƐM A WOBISABISA | FAN YU\nƆBENFO FAN YU fii n’adwuma ase sɛ nkontaabu ho ɔbenfo wɔ suapɔn bi a ɛbɛn Beijing wɔ China. (China Institute of Atomic Energy) Saa bere no, na onnye nni sɛ Onyankopɔn wɔ hɔ. Ná ogye di sɛ nneɛma bae kɛkɛ a ɛnyɛ obi na ɔbɔe. Nanso, seesei Ɔbenfo Yu gye di sɛ nkwa amma kwa, na mmom Onyankopɔn na ɔbɔe. Nyan! kyerɛwfo bi ne no twetwee nkɔmmɔ bisaa no ne gyidi ho asɛm.\nYɛsrɛ wo ka wo ho asɛm kakra kyerɛ yɛn.\nYɛwoo me afe 1959 wɔ Fuzhou City, Jiangxi Mantam mu wɔ China. Midii mfe nwɔtwe no, na nsakrae kɛse bi rekɔ so wɔ China. Ná nneɛma mu ayɛ den paa. Ná me papa yɛ adansi ne sɛnea woyi akwan ho nimdefo (civil engineer). Wɔmaa no adwuma sɛ ɔnkɔpae train kwan wɔ akyirikyiri baabi. Afe biara, na ɔbɛsra yɛn baako pɛ. Wei kɔɔ so mfe bebree. Saa bere no nyinaa, na me ne me maame na ɛte. Ná ɔkyerɛ ade wɔ mfitiase sukuu bi mu, ɛhɔ na na yɛte. Afe 1970 mu no, yetu fii sukuu hɔ kɔɔ Liufang. Saa bere no, na ɛhɔ yɛ akuraa a ohia ne ɔkɔm wɔ hɔ paa. Ná akuraa no wɔ Linchuan Mantam mu.\nDɛn na na w’abusuafo gye di?\nNá me papa ani nnye nyamesom ho, na na ɔmpɛ amanyɔsɛm nso. Me maame deɛ, na ɔyɛ Buddhani. Bere a mekɔ sukuu no, yɛkyerɛɛ me sɛ nkwa ankasa na ɛbae, na me nso, na migye nea m’akyerɛkyerɛfo aka no di.\nDɛn na ɛmaa w’ani begyee nkontaabu ho?\nƐne sɛ, nkontaa ma wunya biribi a wubegyina so ahu asɛm bi mu nokware. Mao Tse-tung na na odi nsakrae a ɛbaa China no anim. Owui afe 1976 no, ankyɛ na mekɔɔ suapɔn. Ade titiriw a mikosuae ne nkontaabu. Bere a mebɔɔ me masta digrii wiei no, midii kan kɔyɛɛ nkontaabu ho nhwehwɛmu a yɛde bɛyɛ nuklea mfiri ho adwuma.\nBere a edi kan a wokenkan Bible no, wuhuu no sɛn?\nAfe 1987 mu no, mekɔɔ United States kɔyɛɛ dɔkota digrii wɔ Texas A&M University. Ná mate sɛ wokɔ Amerika a, nnipa pii gye Onyankopɔn di, na wɔkenkan Bible. Saa ara nso na na mate sɛ, nsɛm pii a ɛtɔ asom wɔ Bible mu. Enti meyɛɛ sɛ mɛkenkan.\nBible mu nsɛm nso, mihuu sɛ ɛtɔ asom paa. Nanso, baabi wɔ hɔ a na mente ase papa. Enti ankyɛ na migyaee kan.\nƐyɛɛ dɛn na w’ani san begyee Bible ho?\nBere a mibehuu sɛ Ɔbɔadeɛ bi wɔ hɔ no, ɛyɛɛ me asɛm foforo koraa. Enti meyɛɛ m’adwene sɛ me ara mɛyɛ asɛm no mu nhwehwɛmu\nAfe 1990 mu no, Yehowa Danseni bi baa me fie. Ɔma mihuu sɛ Bible aka sɛ biribi pa bi wɔ hɔ ma adesamma daakye. Ɔyɛɛ nhyehyɛe sɛ Yehowa Adansefo awarefo bi mmɛboa me mma mente Bible ase. Akyiri yi, me yere Liping nso hyɛɛ ase suaa Bible. Ná wakyerɛ abɔde a aniwa hu ho ade wɔ ntoaso sukuu bi mu wɔ China pɛn. Ɔno nso, na onnye nni sɛ Onyankopɔn wɔ hɔ. Yebehuu nea Bible ka fa nea ɛyɛe a nkwa bae ho. Bere a mibehuu sɛ Ɔbɔadeɛ bi wɔ hɔ no, ɛyɛɛ me asɛm foforo koraa. Enti meyɛɛ m’adwene sɛ me ara mɛyɛ asɛm no mu nhwehwɛmu.\nNhwehwɛmu bɛn na woyɛe?\nNkontaa ho ade a misuae nti, mahu sɛ nneɛma bi wɔ hɔ a ɛyɛ den paa sɛ ebetumi asi. Ebi nso wɔ hɔ a, ɛnyɛ den koraa sɛ ebesi. Mesan suaa sɛ, sɛ aduannuru bi a yɛfrɛ no protein nni hɔ a, ɛbɛyɛ den sɛ nkwa ankasa betumi aba. Enti meyɛɛ m’adwene sɛ mebu nkontaa ahwɛ sɛ protein ankasa betumi aba a ɛnyɛ obi na ɔyɛe anaa. Protein yɛ biribi a nneɛma a ɛwom no dɔɔso paa, na ɛyɛ nwonwa. Protein ahorow mpempem pii na ɛwɔ nkwammoaa mu, na emu biara ne ne yɔnko bom yɛ adwuma pɛpɛɛpɛ. Me nso mibehuu sɛ ɛyɛ den paa sɛ protein ankasa bɛba a ɛnyɛ obi na ɔyɛe. Enti yebetumi aka sɛ, ɛrentumi nyɛ yiye sɛ protein no ankasa bɛba! Menkenkan nyansahu nhoma biara a ebetumi ama magye adi sɛ protein ankasa betumi aba. Sɛ protein ankasa ntumi mma a, ɛnde ɛbɛyɛ dɛn na yɛatumi aka sɛ abɔde a nkwa wom a emu na protein wɔ no ankasa na ɛbae. Wei nyinaa ma mihuu sɛ Ɔbɔadeɛ bi wɔ hɔ.\nDɛn na ɛma wugye dii sɛ Onyankopɔn na ɔma wɔkyerɛw Bible?\nBere a migu so ne Yehowa Adansefo resua Bible no, mibehuu sɛ nkɔmhyɛ pii wɔ Bible mu a abam pɛpɛɛpɛ. Afei bere a mifii ase sɛ mede Bible mu afotusɛm reyɛ adwuma no, mihuu sɛ mfaso wɔ so paa. Mibisaa sɛ: ‘Bible akyerɛwfo a wɔtenaa ase mfe mpempem pii ni deɛ, ɛyɛɛ dɛn na wotumi kyerɛw nsɛm a ɛtɔ asom na ɛda so boa nnipa saa?’ Nkakrankakra, mibehuu sɛ Bible yɛ Onyankopɔn Asɛm.\nAdɛn nti na woda so ara gye di sɛ Ɔbɔadeɛ bi wɔ hɔ?\nSɛ mehwɛ nneɛma pii a ɛwɔ wiase a, nea meka ara ne sɛ Ɔbɔadeɛ bi wɔ hɔ ampa. Seesei meyɛ program gu kɔmputa so. Sɛ mede sɛnea nnipa adwene yɛ adwuma no toto kɔmputa ho a, kɔmputa mma koraa. Wei tumi yɛ me nwonwa paa. Nhwɛso bi ni. Sɛnea nnipa adwene tumi hyɛ nkurɔfo nne nsow no, ɛboro m’adwene ne me ntease so. Yɛn mu bebree tumi te kasa ahorow a yɛmmrɛ ho koraa. Sɛ obi ka asɛm na sɛ n’ano ansi mpo a, yetumi hu nea ɔrepɛ akyerɛ. Saa ara nso na obi serew, ɔbɔ waw, anaa ɔpo dodow a, yetumi hu. Afei, sɛnea obi kasa mpo ma yetumi hyɛ no nsow. Sɛ wo ne obi rekasa wɔ tɛlɛfon so na dede wɔ akyiri mpo a, wutumi te. Ebia wobɛka sɛ wei nyɛ biribi a ɛyɛ nwonwa. Nanso, wɔn a wɔyɛ program gu kɔmputa so no deɛ, ɛyɛ biribi a ɛyɛ nwonwa paa. Mfiri a wɔayɛ ma ɛte nnipa kasa paa mpo, ɛmmɛn nnipa adwene koraa.\nYɛn adwene ma yetumi hu sɛ obi werɛ ahow, ne bo afuw, anaa n’ani agye. Afei adwene no ma yetumi hyɛ obi nne nsow. Ɔkwan a obi fa so kasa nso, adwene no ma yetumi hu. Nanso, kɔmputa a etumi yɛ nneɛma pii mpo ntumi nyɛ nea nnipa adwene tumi yɛ no. Wɔn a wɔyɛ program ahorow gu kɔmputa so no reyɛ nhwehwɛmu ahwɛ sɛ ebia wobetumi ama kɔmputa atumi asuasua sɛnea nnipa tumi te kasa ne ɛnne ahorow no. Migye di paa sɛ, nea wɔreyɛ no kyerɛ sɛ wɔresuasua Onyankopɔn nsa ano adwuma.\nNea Ɛmaa Ɔsɔfoɔ Bi Gyaee N’asɔre


Timoteo I 3 NA-TWI - Asafo mpanyimfo - Ɛyɛ sɛnnahɔ sɛ, - Bible Gateway\nTimoteo I 3\nTimoteo I 2Timoteo I 4\nTimoteo I 3 Nkwa Asem (NA-TWI)\n3 Ɛyɛ sɛnnahɔ sɛ, sɛ obi pɛ sɛ ɔyɛ asafopanyin a, na wafa adwuma pa. 2 Asafopanyin yɛ obi a mfomso nni ne ho. Ɛsɛ sɛ ne yere yɛ baako. Ɛsɛ sɛ ɔbrɛ ne ho ase na ɔhyɛ ne ho so yɛ ne biribiara pɛpɛɛpɛ. Ɛsɛ sɛ ogye ahɔho wɔ ne fi na ɔkyerɛkyerɛ nso. 3 Ɛnsɛ sɛ ɔyɛ ɔsadweam anaa basabasa na mmom ɛsɛ sɛ ɔbrɛ ne ho ase na ɔpɛ asomdwoe. Ɛnsɛ sɛ ɔyɛ sikaniberefo. 4 Ɛsɛ sɛ otumi hwɛ ne fifo so yiye na otumi ma ne mma yɛ osetie de obu ne nidi ma no. 5 Na sɛ obi nnim sɛnea ɔhwɛ ne fi so yiye a, ɛbɛyɛ dɛn na obetumi ahwɛ Onyankopɔn asafo so?\n6 Ɛnsɛ sɛ ɔyɛ obi a afei na wahu Awurade; sɛ ɛba saa a, ne tirim bɛyɛ no dɛ ma wɔabu no atɛn sɛnea wobuu ɔbonsam atɛn no. 7 Ɛsɛ sɛ ɔyɛ obi a asafo mma no akyi no, wobu no sɛnea ɛbɛyɛ a wɔrengu n’anim ase na ɔbonsam afiri renyi no.\nAsafo mu aboafo\n8 Ɛsɛ sɛ asafo mu aboafo nso yɛ nnipa a wɔwɔ suban pa na wodi nokware. Ɛnsɛ sɛ wɔnom nsa pii anaasɛ wɔyɛ aniberefo. 9 Ɛsɛ sɛ wɔde adwenem fann gyina pintinn ma nokware no ne gyidi no. 10 Ɛsɛ sɛ wɔsɔ wɔn hwɛ ansa, na sɛ wodi sɔhwɛ no so nkonim a, wɔasom.\n11 Ɛsɛ sɛ wɔn yerenom nso wɔ suban pa a wonni nseku. Biribiara mu, ɛsɛ sɛ wɔbrɛ wɔn ho ase di nokware. 12 Ɛsɛ sɛ asafo no mu boafo no wɔ yere baako na afei otumi hwɛ ne mma ne ne fifo yiye. 13 Wɔn a wɔyɛ adwuma pa no nya din pa na wɔde nnam ka gyidi a wɔwɔ wɔ Kristo Yesu mu no ho asɛm.\n14 Saa nhoma a mede rebrɛ wo yi akyi, mewɔ anidaso sɛ ɛrenkyɛ biara mɛba wo nkyɛn. 15 Na sɛ mannu wo nkyɛn ntɛm a, saa nhoma yi bɛma woahu sɛnea yɛbɔ yɛn bra wɔ Onyankopɔn fi a ɛyɛ Onyankopɔn a ɔte ase no asafo a ɛyɛ nokware nnyinaso no mu.\n16 Ɛyɛ nokware pefee sɛ ɔkwan a wɔfa so tena ase kronn no nyɛ mmerɛw. “Ɔbae sɛ onipa tebea, Honhon no kyerɛɛ no kwan pa maa abɔfo huu no. Ɔkaa Asɛmpa no amanaman so, maa wiase gyee no dii na wɔfaa no kɔɔ soro.”


Ahenni Adawurubɔfo Bɔ Amanneɛ\nSƐ ƆKWANTUNI a wabrɛ hu onwini wɔ homebea wɔ bepɔw bi so a, ɛma n’ani gye yiye. Wɔ Nepal no, wɔfrɛ homebea a ɛtete saa chautara. Wubetumi ahu chautara yi bi wɔ nnyedua bi nkyɛn, baabi a wubetumi atra agye w’ahome. Chautara a obi yɛ no kyerɛ ayamye, na mpɛn pii no wɔntaa nhu ayamyefo a wɔte saa.\nOsuahu ahorow a efi Nepal no kyerɛ sɛnea Yehowa Nyankopɔn ayɛ anigye ne honhom fam ɔhome Fibea ama “akwantufo” a wɔabrɛ wɔ saa nneɛma nhyehyɛe yi mu no.—Dwom 23:2.\n• Lil Kumari te Pokhara kuropɔn fɛfɛ a sɛ wugyina hɔ a wuhu Himalaya Mmepɔw a sukyerɛma wɔ so no mu. Nanso esiane sɛ na abusua no sikasɛm haw Lil Kumari nti, ɔtee nka sɛ anidaso asa. Bere a Yehowa Dansefo bi bɛsraa no no, n’ani gyee Bible mu anidaso a ɛyɛ anigye no ho ma enti ntɛm ara ɔkae sɛ wɔne no mmɛyɛ Bible adesua.\nƐwom sɛ Lil Kumari ani gyee adesua no ho de, nanso na ɛnyɛ mmerɛw sɛ ɔbɛtoa so esiane abusua mu ɔsɔretia a emu yɛ den nti. Nanso wampa abaw. Ɔkɔɔ Kristofo nhyiam bere nyinaa na ɔde nea na ɔresua no dii dwuma, titiriw nea ɛfa sɛnea ɔyere bɛbrɛ ne ho ase ahyɛ ne kunu ase ho no. Ne saa nti, ne kunu ne ne maame behui sɛ Lil Kumari Bible adesua no reboa abusua mũ no nyinaa.\nMprempren ne kunu ne abusuafo pii resua Onyankopɔn Asɛm no. Wɔ ɔmansin nhyiam bi a wɔyɛe nkyɛe wɔ Pokhara ase no, Lil Kumari ne n’abusuafo 15 na wokotiee dwumadi no. Ɔka sɛ: “Me fie abɛyɛ baabi a ɔhome wɔ efisɛ mprempren yɛn abusua no nyinaa abom wɔ nokware som mu, na manya nokware asomdwoe ankasa.”\n• Ɛwom sɛ wɔabara nnipa mu nyiyim wɔ Nepal de, nanso ɛda so ara nya nkurɔfo asetra so tumi kɛse. Ne saa nti nnipa pii ani gye nea Bible ka fa asetra a obi nsen obi a animhwɛ nnim ho no ho. Surya Maya ne n’abusua behui sɛ “Onyankopɔn nhwɛ nnipa anim” no, ɛsakraa wɔn asetra kɛse.—Asomafo no Nnwuma 10:34.\nNá Surya Maya abam abu wɔ atɛnkyea ne nnipa mu nyiyim ne amammerɛ mu atetesɛm a na agye ntini no ho. Sɛ́ ɔbea a ɔpɛ nyamesom no, Surya Maya, de mfe pii abisa n’abosom hɔ mmoa. Nanso wannya ne mpaebɔ no ho mmuae biara. Da koro, bere a na ɔrehwehwɛ mmoa no, ne nena Babita, abeawa a wadi mfe asia no twiw bɛnee no bisaa no sɛ: “Adɛn nti na worehwehwɛ mmoa afi abosom a wontumi nyɛ hwee no nkyɛn?”\nNea ɛbae ne sɛ na Babita maame ne Yehowa Dansefo bi resua Bible no. Babita de anigye too nsa frɛɛ ne nanabea kɔɔ Kristofo nhyiam. Bere a Surya Maya kɔe no, ɛyɛɛ no nwonwa sɛ ohuu nnipa ahorow ahorow a wɔn nyinaa de anigye rebɔ fekuw a obiara nni ne yɔnko ho adwemmɔne biara. Ntɛm ara na ɔkaa sɛ wɔne no mmɛyɛ ofie Bible adesua. Ɛwom sɛ eyi maa ne mfɛfo poo no de, nanso n’abam ammu; saa ara nso na akenkan ne akyerɛw a na onnim no ansiw ne honhom fam nkɔso kwan.\nMfe awotwe atwam, na nnipa baasia a wofi n’abusua mu, a ne kunu ne ne mma baasa ka ho abɛyɛ Yehowa Adansefo. Ɛnnɛ, Surya Maya yɛ bere nyinaa somfo, daa kwampaefo, a ɔde anigye reboa afoforo ama wɔasoɛ wɔn nnesoa duruduru wɔ ahomegyebea ankasa a Yehowa nkutoo na obetumi de ama no.\nShare Share Yehowa Ma Ne Nkurɔfo Homebea\nw00 12/1 kr. 8


Забур 51 CARS - Nnwom 51 AKCB\nDawid dwom a ɔtoo no bere a ɔde ne ho kaa Batseba na odiyifo Natan kɔɔ ne nkyɛn no.\n1Ao, Onyankopɔn hu me mmɔbɔ,\nsɛnea wʼadɔe a ɛnsa da no te;\nwʼahummɔbɔ kɛse no nti,\npepa me mmarato.\n2Hohoro mʼamumɔyɛ nyinaa\nna tew me ho fi me bɔne mu!\n3Na mahu me mmarato,\nna mekae me bɔne daa.\n4Mayɛ mfomso atia wo; atia wo nko ara\nna mayɛ nea ɛyɛ bɔne wɔ wʼani so,\nenti wudi bem wɔ wʼatemmu mu\nna woteɛ wɔ wʼatemmu mu.\n5Ampa ara wɔwoo me wɔ bɔne mu,\nna bɔne mu na me na nyinsɛn me.\n6Ampa ara nokware na wohwehwɛ wɔ me mu.\nWokyerɛ me nyansa a mu dɔ.\n7Fa adwerɛ hohoro me ho, na me ho afi;\nguare me, na mɛhoa asen sukyerɛmma.\n8Ma mente ahosɛpɛw ne anigye nka;\nna ma nnompe a woabubu no nni ahurusi.\n9Kata wʼani wɔ me bɔne ho\nna pepa mʼamumɔyɛ nyinaa.\n10Ao, Onyankopɔn, bɔ koma a mu tew wɔ me mu,\nna yɛ honhom a atim no foforo wɔ me mu.\n11Mpam me mfi wʼanim,\nna nyi wo Honhom Kronkron mfi me mu.\n12Fa wo nkwagye mu anigye no ma me bio,\nna ma me ɔpɛ honhom a ɛbɛma magyina.\n13Afei mɛkyerɛ nnebɔneyɛfo wʼakwan,\nna amumɔyɛfo bɛsan aba wo nkyɛn.\n14Ao, Onyankopɔn, gye me fi mogya ho afɔdi mu.\nOnyame a wugye me nkwa,\nna me tɛkrɛma bɛto wo trenee ho dwom.\n15Awurade, bue mʼano fafa,\nna mede mʼano bɛpae mu aka wʼayeyi.\n16Wompɛ afɔrebɔ, anka mɛbɔ;\nwʼani nnye ɔhyew afɔre ho.\n17Onyankopɔn afɔre yɛ honhom a abotow,\nworempo ahonu ne ahobrɛase koma.\n18Ma ɛnyɛ wo fɛ sɛ wobɛma Sion anya nkɔso wɔ wʼanigye mu;\nna woasi Yerusalem afasu.\n19Afei wʼani begye ɔtreneeni afɔrebɔ ho,\nɔhyew afɔre a edi mu;\nna wɔde anantwinini bɛbɔ afɔre wʼafɔremuka so.\nAKCB : Nnwom 51